text:
BMG-niň Ösüş programmasynyň adam ösüşiniň görkezijileri boýunça täze hasabatynda hemmelere deň mümkinçilik döredip, durnukly öňegidişligi gazanmak meselesine üns çekilýär. Onda ekologiýanyň ilatyň durmuşyna ýetirýän täsiri barada hem gürrüň edilýär.
Ýakynda Türkmenistana sapar eden BMG-niň Ösüş programmasynyň garyplygy peseltmek boýunça Bratislawadaky regional merkeziniň bilermeni doktor Balaş Horwat
17-nji oktýabrda eden çykyşynda durnukly ösüşi gazanmak üçin üç meselä üns bermelidigini nygtady:
—Olaryň biri – ykdysady durnuklylyk, ol köp ýurtlar üçin gaty zerur. Ykdysady durnuklylyk bolan ýurtlarda maýa ýatyrmak üçin, ilaty sosial taýdan üpjün etmek üçin maliýe mümkinçilikleri bolýar. Emma ykdysady durnuklylyga goşmaça sosial durnuklylyk zerur. Sosial dartgynlygy ýokary bolan ýurtlar örän möhüm problemalar bilen ýüzbe-ýüz bolýarlar. Şeýle hem durnukly ösüşe ýetmek üçin daşky gurşaw boýunça durnuklylygy gazanmak zerur. Bu meseläniň çözgüdi uzak möhletleýin bolsa-da, ol beýleki meseleler bilen deň möhümdir.
Wideo: Balaş Horwatyň çykyşyndan. Çeşme: UNDP Türkmenistan
Bu hasabatda ýurtlar adam ösüşi bilen bagly görkezijiler boýunça örän ösen, ösen, ortaça we ösüş derejesi pes bolan toparlara bölündi.
BMG-niň Ösüş programmasynyň 2011-nji ýyl boýunça Adam ösüşi görkezijisinde
Norwegiýanyň ýaşaýjylaryna ösmek üçin durmuşda iň amaly şertleriň döredilýändigi aýdyldy. Awstraliýa, Birleşen Ştatlar, Täze Zelandiýa we Gollandiýa ýaly ýurtlar hem öňdebaryjy orunlarda ýerleşdirildi.
Öňki sowet giňişligine giren ýurtlardan Orsýet, Gazagystan, Gürjüstan, Ukraina, Azerbaýjan we Ermenistan ýaly ýurtlar ösen ýurtlaryň hataryna goşuldylar. Özbegistan, Moldowa, Gyrgyzystan ýaly ýurtlar bilen birlikde Türkmenistan ösüş derejesi ortaça bolan ýurtlaryň hataryna goşuldy. Hasabatda berlen maglumatlardan çen tutulsa, adam ösüşi boýunça Türkmenistan Gazagystandan soň Merkezi Aziýa regionynda öňde barýan ýurt hasaplanýar.
Gazagystanly ykdysatçy, monopoliýa garşy döwlet komitetiniň öňki ýolbaşçysy Pýotr Swoik
Gazagystanyň hem Türkmenistanyň regiondaky beýleki ýurtlar bilen deňeşdirilende has köp mümkinçilikleriniň bardygyny aýdýar:
—Merkezi Aziýa regionynda adam ösüşi boýunça görkezjilerde Gazagystanyň hem Türkmenistanyň öňde barmagyna men gowy düşünýärin hem bu hasabatyň azda-kände adalatly düzülendigini aýdasym gelýär.
Pýotr Swoik Türkmenistan bilen Gazagystanyň regionda öňdebaryjy bolmagyny iki ýurduň hem maliýe mümkinçilikleriniň ýokarylygy bilen düşündirdi. Ol, şeýle mümkinçilikler bolsa, ekologiýa we beýleki meseleler bilen bagly kynçylyklary aradan aýryp bolýandygyny hem aýdýar.
Şol bir wagtda-da BMG-niň Ösüş programmasynyň adam ösüşi boýunça görkezijisine görä, tebigy resurslara baý Orsýet 66-njy orunda, tebigy baýlyklary çäkli bolan Estoniýa bolsa 34-nji orny eýeleýär. Öňki sowet giňişligine giren ýurtlardan diňe baltikaýaka üç ýurt adam ösüşi boýunça örän ýokary topara goşuldy.
Türkmenistanyň maliýe pudagynda uzak wagtlap işlän, häzir Bolgariýada ýaşaýan ykdysatçy Annadurdy Hajyýew
bu hasabatyň durmuşyň köp taraplaryny öz içine alýandygyny aýdýar:
—Bu hasabaty düzenler Türkmenistanda umumy içerki önümiň möçberi adam başyna 7,306 dollar diýip, maglumat berýärler. Özbegistanda bolsa bu görkeziji adam başyna 2,900 dollara barabar. Ýöne bilim almak meselesinde Özbegistandaky ýagdaýyň Türkmenistanyňkydan gowudygy aýdylýar. Ýa-da türkmen raýatlarynyň ömrüniň uzaklygy 65 ýaş bolsa, özbek raýatlarynyň ömrüniň uzaklygy ortaça 68 ýyl diýlip, maglumat berilýär.
Bilermeniň bellemegine görä, garyplygyň derejesi we beýleki käbir görkezijiler boýunça BMG-niň Ösüş programmasynda Türkmenistan babatda maglumatlaryň ýokdugy ýazylypdyr. Ýagny, hasabaty düzenler özlerine gowşan maglumatlardan peýdalanypdyrdylar. Hajyýew Türkmenistan bilen bagly has doly hem ygtybarly maglumatlar bolan bolsa, bu ýurt adam ösüşi boýunça düzülen hasabatda şeýle ýokary orny eýelemezdi diýen pikirde.
Gazagystanly ykdysatçy Pýotr Swoik
bu hasabatlaryň arifmetiki hasaplamalaryň esasynda düzülýändigini aýdyp, şeýle hasabatlaryň şol sanlaryň netijesinde anyklanýan zatlary görkezýändigini belleýär:
—Bu hasabat surat bilen diri adamy deňeşdiren ýaly. Surat adamyň özüne gaty meňzeýar, emma ol diri adam däl. Hasabat hem şeýle, ol ýagdaýa azda-kände adalatly baha berýär, emma belli bir ýurtdaky ýagdaýy doly öwrenmek üçin, onuň içinde ýaşap, adamlaryň hakyky durmuşy bilen tanyşmaga synanyşmaly.
BMG-niň Ösüş programmasynyň 2011-nji ýyl boýunça adam ösüşi boýunça görkezjisinde Türkmenistan 102-nji orunda ýerleşdirildi. Adamyň ösüşi boýunça geçen ýyl ýaýradylan hasabatda Türkmenistan 87-nji orny eýeläpdi.


c: text/html

text:
Amerikanyň Birleşen Ştatlarynyň Russiýadaky ilçisi Maýkl MakFol Soçide geçiriljek gyşky Olimpiýa oýunlaryna ABŞ prezidentlik delegasiýasynyň ugradyljakdygyny mälim etdi. Ýöne ol delegasiýa kimiň ýolbaşçylyk etjeginiň heniz nämälimdigini belledi.
MakFol duşenbe güni Azatlyk Radiosyna beren interwýusynda “biziň hökümetimiz tarapyndan olimpiada hiç hili boýkot edilmez” diýdi.
Fransiýanyň prezidenti Fransua Olland we Germaniýanyň prezidenti Ýoahim Gauk Olimpiýa oýunlarynyň fewral aýynda geçiriljek açylyş dabarasy üçin Soçä gitmejekdiklerini aýtdylar.
Ukraina barada soralanda, MakFol bu ukrainleriň özlerine bagly, ýagny Ýewropa Bileleşigi bilenmi ýa-da Russiýa bilenmi ýakyn aragatnaşyk saklamalydygyny olaryň özleri çözerler diýdi.
Şeýle-de ol Russiýanyň we ABŞ-nyň Ukrainadaky ýagdaýlary “parahatçylykly” we “demokratik” görnüşde saklamak ýaly umumy gyzyklanmalarynyň bardygyny belledi.

robotstxt: allowed

filter: keep


text:
Ukrainanyň oppozision liderleri ýurduň prezidenti saýlawlaryň wagtyndan öň geçirilmegi üçin çagyryş edýänçä, hökümete garşy protestçileriň “hüjüme geçjekdigini” aýdyp, haýbat atdylar.
Başga-da üç sany esasy oppozision lider öz goldawçylaryna prezident Wiktor Ýanukowiçe berlen 24 sagatlyk ultimatum, ýagny soňky duýduryş tamamlanýança, ýowuzlyklardan saklanmaga çagyryş etdi. Gürrüňi edilýän 24 sagatlyk ultimatumyň wagty penşenbe güni giçlik tamamlanýar.
Oppozision liderler Witaliý Kliçko, Arseniý Ýatsenýuk we Oleg Týagnibok çarşenbe güni Ýanukowiç bilen geçirilen gepleşiklerde netije çykarmaklyk başa barmansoň, gürrüňi edilýän ultimatumy öňe sürüpdirler.
Çarşenbe günki ýowuzlyklarda azyndan üç sany aktiwist öldürilipdi. Bu mundan iki aý ozal Ukrainada hökümete garşy protestler başlany bäri, ýowuzlyklardaky ilkinji adam ýitgileridi.
Ýurduň Içeri işler ministrligi ýowuzlyklarda 75 sany adamyň tussag edilendigini habar berýärkä, maglumatlarda 300 töwereginiň hem ýaralanandygy aýdylýar.


text:
Pakistandaky güýçli suw joşmalary netijesinde ölenleriň sanynyň artmagyna garaşylýar. Olaryň 3 million adama zyýan ýetirendigi habar berildi. Bu suw joşmalarynda 1 müň 400 ýüzden gowrak adam öldi.
BMG-niň maglumatyna görä, tebigy heläkçilik netijesinde 980 müň çemesi adam öý-öwzarsyz galdy we olaryň sanynyň 1 milliona ýetmegi ahmal.
BMG-niň Dünýä azyk programmasy 4 etrapda 80 müň çemesi öýüň weýran bolandygyny we 50 müňüne zyýan ýetendigini mälim etdi.
BMG-niň Baş sekretary Pan Gi Mun bu krizise 10 million dollarlyk kömek bermegi söz berdi. Beýik Britaniýa 8 million dollar kömek bermäge wada etdi.


text:
Rumyniýada saparda ýören Türkmenistanyň prezidenti Gurbanguly Berdimuhamedow şu gün Rumyniýanyň prezidenti Traýan Basesku bilen gepleşik geçirdi.
Gepleşikde «Nabukko» gaz proýektine degişli meseleleriň hem aýratyn üns merkezinde bolandygy habar berilýär.
Şu gün iki ýurduň ýokary derejeli resmilerinden ybarat hökümet delegasiýalary-da Buharestde özara maslahata ýygnandylar. Bu maslahatda resmileriň iki ýurduň ykdysady we energiýa hyzmatdaşlyklaryny ösdürmek barada maslahat edendikleri habar berilýär.
Rumyniýada dowam edýän häzirki ýokary derejedäki gepleşikleriň netijesinde türkmen-rumyn hyzmatdaşlyklaryna degişli käbir täze dokumentlere-de gol çekiler diýlip garaşylýar.


text:
1200-nji ýyllaryň başlarynda Çingiz han maldarçylyk bilen meşgullanyp, göçüp-gonup ýören taýpalary birleşdirip, ilki goňşy ýurtlary basyp alýar we soňra-da Hytaýy, Hindistany, Orsýeti we Gündogar Ýewropany öz içine alýan Mongol imperiýasynyň düýbüni tutýar.
Käbir taryhçylar mongollaryň öz ýurtlaryny giňeltmegine olaryň ýaramaz howadan gaçyp, maýylrak regionlara aralaşmak isleginiň sebäp bolandygyny aýdýardylar.
Mongoliýada gadymy agaçlaryň sütünindäki halkalara esaslanýan ylmy barlag işini alyp baran amerikan alymlary bolsa indi başga pikiri öňe sürýärler. Olaryň çaklamagyna görä, agzalýan döwürde Mongol imperiýasyna güýç-kuwwat beren dowamly ýagyş we maýyl howa bolupdyr.
Ylmy barlagçylar öz tapyndylary baradaky maglumatlary öten hepde "Proceedings Of The National Academy Of Sciences" habarnamasynyň internet neşirinde ile ýetirdiler
.
Günbatar Wirjiniýa uniwersitetiniň alymy Ami Hessl öten ýyl ýaýradylan bir wideoýazgyda şeýle diýdi: "Çingiz hanyň güýç-gudrat gazanan döwründe howa adatdan daşary ygally bolupdyr. Munuň öri meýdanlarynyň önümçiliginden peýdalanyp, mongollara uly möçberde mal-gara we at ýetişdirmäge mümkinçilik beren bolmagy ähtimal. Olar muny hem uruş maşyny hökmünde ulanypdyrlar".
Barlaglar
Alymlar agaçlaryň sütünindäki halkalary barlamak bilen merkezi Mongoliýada howanyň 1112 ýyl mundan ozal nähili bolandygyny kesgitläpdirler.
Olaryň aýtmagyna görä, Hangaý daglaryndaky sosna agaçlarynyň sütünlerindäki degişli halkalar Mongol imperiýasynyň güýçlenen döwrüniň 15 ýyla çeken aşa bereketli howanyň höküm süren döwrüne gabat gelýär. Bu maýyl hem ygally howa müň ýyldan köpräk wagtyň içinde diňe bir gezek bolupdyr.
Çingiz hanyň hökümdarlygyndan soňrä 10 ýyla çeken guraklyk hem mongol taýpalarynyň agzalalygynyň üstüne urna bolupdyr.
Hessl aşa agyr guraklykdan aşa ygally howa geçilmegi "bir harizmatik ýolbaşçynyň garym-gatymlykdan çykyp, goşun düzüp, güýç-gudraty bir ýere jemlemegi" üçin amatly şert döredipdir diýýär.
Alymlar adatdan daşary ygally howanyň mongol sähralarynda atlar üçin ot-iýmiň köpelmegine getirendigini aýdýarlar. Mongol esgerleriniň hersiniň erkinde bäş at bolupdyr. Goşunyň yzyndaky mal-gara hem esgerleri iýmit bilen üpjün edipdir.
900-nji ýyldan 2011-nji ýyla çenli bolan döwri öz içine alýn agaç halkalary howanyň 20-nji asyryň ortalaryndan bäri çalt gyzyp ugrandygyny we soňky ýyllaryň hasaba alnan iň gurak ýyllardygyny-da görkezýär.


text:
Iwan Antaniuk ozallar, dükana baryp, gerek zatlaryny satyn almagy gaty gowy görerdi. Miwe, gök önüm, et, peýnir, näme aljak bolsa, gurby çatýardy.
Indi bolsa, ýaňy mart aýynda agyr maliýe krizisi Belarusyň başyna bela bolup inip, hakyky girdejisi iki esseden hem köpräk aşaklaly bäri, dükana baryp, gerek harytlaryny satyn almak pensiýa çykan bu goşun işgärine diňe lapykeçlik getirýär.
Dükandan dolanyp gelýän 81 ýaşly minskli Antaniuk alan zatlaryna göwnüýetmezçilik bilen seredip: “Diňe gerekje zatlar. Un, ýag, şeker, peýnir, gatyk we süýt. Çörek, kartoşka ýa gök önüm almadym. Setanda-seýranda bolaýmasa, et, kolbasa iýemzok. Olar gaty gymmat” diýip, Antaniuk aýdýar.
Maliýe krizisi inflýasiýa derejesiniň aşa ýokarlanmagyna getirdi. Mundan hem ejir çekýänler Antaniuk ýaly pensionerler.
Orsýetde energiýanyň bahasynyň artmagy, 19-njy dekabrda geçen prezidentlik saýlawlarynda öň edilen aşa köp çykdajy zerarly dörän peselişi jylawlamak üçin Belarus öten aý öz milli rublunyň resmi hümmetini 36 prosent aşaklatdy. Üstümizdäki ýylyň başyndan bäri Belarus rubly öz bahasynyň ýarpysyndan gowragyny ýitirdi.
Ýurduň awtoritar prezidenti Aleksandr Lukaşenko Günbatar bilen bolan öýke-kinäni goýup, Halkara pul gaznasyndan kredit sorady. Belarusyň gadymy ýarany Orsýet bolsa, oňa göni kredit bermekden boýun gaçyryp, “Ýewraziýa Ykdysady Jemgyýeti” tarapyndan üç milliard dollar karz pul berilmegini teklip etdi.
Hökümet häzir bir çykalga tapjak bolup, iki-baka urunýar. Ilat hem ätiýaç üçin azyk harytlaryny toplap goýýar ýa-da öz galanja puluny daşary ýurt walýutasyna öwürtjek bolup ençeme sagatlap uzyn nobata durýar.
Sarp edilýän harytlaryň bahasy kontrollykdan çykdy. Berilýän resmi maglumatlarda maý aýynda miwäniň bahasynyň 50 prosent, çaýyň bahasynyň 46 prosent, ýangyjyň bahasynyň hem 20 prosente golaý artanlygy aýdylýar.
Antaniuk bilen onuň aýaly Swetlananyň häzir takmynan 300 dollara barabar bolan aýlygynyň 2/3 bölegi azyk harytlaryna gidýär. Belarus rublunyň hümmetiniň günbe-günden aşak gaçmagy ýeke öz pensiýalaryna oňýan adamlary gorka salýar.
“Bahalara bir seredip görüň. Bu bir weýrançylyk, betbagtçylyk. Döwletiň kontrollygyndaky radiony ýa telewideniýäni diňleseň, ähli zat gülala-güllük. Günümizi nähili dolandyjagymyzy bilemok” diýip, Antaniuk aýdýar.
Antaniuklar geljekde rahat ýaşarys diýen umyt bilen ömürboýy işläp gelipdirler. Ýöne Sowet Soýuzy çökeli bäri Belarusyň başdan geçiren kynçylyklary olary arzuw-hyýallaryny beýle ýokary tutmazlyga mejbur edipdir.
Indi bolsa maliýe krizisi olaryň soňkuja umydyny-da dargadyp barýar. “Çekip-çydaýarys, şeýdip, ömrümiz soňlanyp barýar. Beýle bolar diýip, asyl düýşümde-de pikir etmändim. Bu ýeke bir sistemanyň çökmegi däl. Bu bir betbagtçylyk. Muny hemmeler duýýarlar” diýip, Antaniuk zeýrenýär.
Ýöne Minskiniň 70 kilometrliginde ýerleşýän Molodeçno şäherinde ýaşaýan Wolha Lahwinowiç bilen onuň maşgalasynyň ýagdaýy beýle erbet däle meňzeýär. Iki çaganyň enesi we adamsy Ýan krizise oňat taýýarlyk görüpdirler. Öýde halta-halta tüwi, şeker, çaý dur. Bu ýaş är-aýal hem maliýe taýdan öz ene-atalarynyň kömegine garaşly. Ýöne geljege näçe umytly garamaga synanyşsalar-da, gaýgy-alada bularda-da ýok däl.
Wolha: “Biz gorkýarys, sebäbi ýaşaýşymyzyň nähili boljagyny bilemzok. Näme zatlaryň boljakdygy barada bilýän zadymyz ýok” diýýär.


text:
Iki günüň dowamynda — 28-29-njy noýabrda Aşgabadyň Sergi köşgünde Türkmenistanyň pagta önümleriniň V halkara sergi-ýarmarkasy hem-de «Türkmenistanyň pagta önümleri we dünýä bazary» atly halkara maslahaty geçirildi. Forumy “Türkmenpagta” döwlet konserni, Türkmenistanyň Döwlet haryt çig-mal biržasy hem-de ýurdumyzyň Söwda-senagat edarasy guradylar.
Serginiň işine Türkmenistanyň oba hojalyk toplumynyň, esasan-da, pagtaçylyk pudagynyň edara-kärhanalarynyň bölümleri hem-de Russiýadan, Hytaýdan, Beýik Britaniýadan, Bangladeşden, Türkiýeden, Germaniýadan, Italiýadan, Hindistandan, Latwiýadan, Moldowadan, Belarusdan, Gazagystandan, Özbegistandan we beýleki döwletlerden daşary ýurt kompaniýalarynyň we guramalarynyň 80-sine wekilçilik edýän dünýäniň 27 ýurdundan hyzmatdaşlar gatnaşdylar.
Baý mazmunly ekspozisiýalar we özboluşly bezelen diwarlyklar ýurdumyzyň edara-kärhanalary—dokma, pagtany gaýtadan işleýän senagat, söwda, hojalyk jemgyýetleri, telekeçiler tarapyndan görkezildi. Sergä gatnaşanlaryň hatarynda “Türkmenpagta” Döwlet konserni, “Ak altyn” satyn alyş kärhanasy, Türkmenistanyň döwlet haryt-çig mal biržasy, “Türkmenhaly” döwlet birleşigi, gymmatly çig maly gaýtadan işleýän hem-de pagtadan önüm öndürýän kärhanalar bar.
Daşary ýurtly gatnaşýanlaryň arasynda diňe bir oba senagatynda däl, himiýa, maşyngurluşyk, metallurgiýa senagatynda işleýän kompaniýalar we kärhanalar, obasenagat toplumyny tehniki, çig mal taýdan üpjün etmekde hyzmatdaşlyk alyp barýanlar bar. Arasynda Türkmenistanyň köpden bäri hyzmatdaşlary bolan «Maschio Gaspardo» (Italiýa), «Project Trading Limited» (Turkiýe), «Claas» (Germaniýa), «Central Cotton Comp. LTD» (ABŞ), «ICT Cotton Limited" (Italiýa), «Premier Cotton Spinning» (Bangladeş), «Lemken» (Germaniýa), «Valley» (ABŞ), «Ruchim S.R.L» (Moldowa), "Bayer" (Germaniýa) we beýleki kompaniýalar önümleriniň giň görnüşlerini görkezdiler.
Sergi-ýarmarkanyň çäklerinde Sergi köşgüniň maslahatlar zalynda ýörite ugurly pudak edaralarynyň hünärmenleriniň hem-de obasenagat pudagynyň kompaniýalarynyň wekilleriniň, ýurdumyzyň öňden gelýän hem-de geljegi uly hyzmatdaşlarynyň, oba hojalyk maşyngurluşyk kärhanalarynyň hünärmenleriniň, oba hojalykçy alymlaryň hem-de pudagyň esasy bilermenleriniň gatnaşmagynda “Türkmenistanyň pagta önümleri we dünýä bazary” atly halkara maslahaty geçirildi.
Maslahat iki bölümçede dowam etdi. Olar S.A.Nyýazow adyndaky oba hojalyk uniwersitetinde hem-de oba hojalyk toplumyň binasynyň maslahatlar zalynda guraldy.
Türkmenistanyň pagta önümleriniň V halkara sergi-ýarmarkasy hem-de ”Türkmenistanyň pagta önümleri we dünýä bazary” atly halkara maslahata gatnaşyjylara halkara nusgaly diplomlar gowşuryldy.
Pudaklaýyn forumyň işi tamamlanandan soň, oňa gatnaşyjylar Türkmenistanyň Prezidenti Gurbanguly Berdimuhamedowa Ýüzlenme kabul etdiler.


text:
31-nji dekabrda Agabatdaky "Älem" medeni-dynç alyş merkeziniň öňündäki meýdançada Täze ýyl baýramy mynasybetli dabara geçirildi. Häzirki zaman aragatnaşyk serişdeleri arkaly, teleköpriniň kömegi bilen ýurdumyzyň ähli bäş welaýatynyň ýaşaýjylary hem bu dabara gatnaşmaga mümkinçilik aldylar.
Dabarany alyp baryjylar ýurdumyzyň ähli ýaşaýjylarynyň adyndan Türkmenistanyň Prezidenti Gurbanguly Berdimuhamedowa Täze ýyl gutlaglaryny aýdýarlar, berk jan saglyk, Watanymyzyň gülläp ösmeginiň, halkymyzyň abadançylygynyň bähibdine durmuşa geçirilýän özgertmelerde uly üstünilkler arzuw edýärler.
Belli estrada aýdymçylarynyň ýerine ýetirmeginde Täze ýyla bagyşlanan çykyşlar ýaýbaňlanýar, şeýle hem bu ýerde folklar döredijiligi häzirki zaman görnüşinde ýerine etirilýär.
Teleköprüsi arkaly Aşgabatda geçirilýän Täze ýyl dabarasyna ýurdumyzyň sebitleri hem goşulýarlar. Şu gün welýatlaryň dolandyryş merkezlerindäki meýdançalarynda hem ýaş aýdymçylaryň we döredijilik toparlarynyň gatnaşmagynda Täze ýyl çykyşlary guraldy, olara köpsanly tomaşaçylar ýygnandylar. Tomaşaçylaryň hatarynda häkimlikleriň ýolbaşçylary, hormatly ýaşulular we ýaşlar, kümüş saçly eneler, oba ýaşaýjylary, çagalar bar.
Täze ýyl teleköpri aragatnaşygyny “Älem” medeni-dynç alyş merkeziniň öňüne ýygnanan Aşgabat şäheriniň ýaşaýjylary jemleýärler, olar hormatly ýaşulularyň we mekdep okuwçylarynyň üsti bilen ähli watandaşlarymyza täze ýylda ähli arzuwlarynyň hasyl bolmagyny we uly üstünilkler arzuw edýärler. Goşgular we aýdymlar ýaňlanýar, meşhur tans toparlary, belli aýdymçylar çykyş edýärler.
“Älem” medeni-dynç alyş merkeziniň öňündäki sahnada aýdym-saz çykyşy dowam edýär, bu ýerde şatlykly ýagdaý höküm sürýär, ýerine ýetirilýän tanslara täze ýyl şäherjiginiň meýdançasyna ýygananlaryň ählisi goşulýar.
Tolgundryjy pursat ýetip gelýär – telemonitorlarda Türkmenistanyň Prezidenti Gurbanguly Berdimuhamedow Türkmenstanyň halkyna Täze ýyl gutlagy bilen ýüzlenýär. Meýdançada ýagnananlar we telewizorlaryň öňünde millionlarça ildeşlerimiz milli Liderimiziň gutlagyny uly üns bilen diňleýärler.
Türkmenistanyň Prezidentiniň Gutlagyndan soň, 2015-nji ýylyň iň soňky pursatlary ähli watandaşlarymyzy jebisleşdirýän kuwwatly ruhubelentlige beslendi. Sagat dilleri 12 sanyň üstünde saklanýar...
Türkmenistanyň Döwlet senasy belent we dabaraly ýaňlanýar.
Şu pursatda “Älem” medeni-dynç alyş merkeziniň asmanynda peýda bolan dürli öwüşgünli baýramçylyk feýerwerki Döwlet senasynyň dabaraly heňlerini alyp göterýär. Türkmen paýtagtynyň asuda we aýdyň asmanynda emele gelen dürli öwüşgünleriň simfoniýasy dabara gatnaşyjylaryň ählisi tarapyndan alnyp göterilen hormatly Prezidentimiz Gurbanguly Berdimuhamedowyň döreden “Öňe, diňe öňe, jan Watnym Türkmenstan!” aýdymynyň özboluşly äheňi bolup ýaňlanýar.
Ine, 2016-njy ýyl gelip ýetdi. Asmanda biri biriniň yzyndan dürli öwüşgünler peýda bolýar, olar şu pursatlarda arzuw edilen ähli arzuw-islegleriň hasyl bolmagynyň alamatlarydyr.
... 2015-nji ýyl taryhyň sahypalaryna girip, Watanymyzyň şöhratly ýylýazgysyna ýene bir aýdyň sahypany ýazdy. Türkmenstanlylar ýagşy umyt-arzuwlar bilen Täze ýyly garşyladylar, bu ajaýyp baýramçylyga aýratyn hyjuw bilen taýýarlanyp, öz ýakynlaryny begendirmäge çalyşdylar.
* * *
Teatrlaşdyrylan çykyşlar, joşgunly aýdym-sazlar täze ýyl gijesi we onuň öňýanyndaky günde baýramçylyga gatnaşýan ähli türkmenstanlylar üçin ajaýyp sowgat boldy. Şu günky dabaralar belli estrada aýdymçylarynyň, döredijilik toparlarynyň gatnaşmagynda paýtagtymyzdaky “Watan”, “Türkmenistan” kinokonsert merkezlerinde, “Ylham” seýilgähinde we köpleriň söýgüli künjegine öwrülen “Arkadag” seýilgähinde hem-de Türkmenistanyň Döwlet sirkiniň öňündäki meýdançada dürli öwüşginler bilen ýaýbaňlandyryldy.
Türkmenistanlylar 2016-njy ýyly uly baýramçylyk dabaralary bilen garşyladylar
31-nji dekabrda Agabatdaky "Älem" medeni-dynç alyş merkeziniň öňündäki meýdançada Täze ýyl baýramy mynasybetli dabara geçirildi. Häzirki zaman aragatnaşyk serişdeleri arkaly, teleköpriniň kömegi bilen ýurdumyzyň ähli bäş welaýatynyň ýaşaýjylary hem bu dabara gatnaşmaga mümkinçilik aldylar.
Eger-de siz sözlemde harp ýalňyşy gören bolsaňyz, şol sözi saýlap Ctrl+Enter basyň


text:
Mamnun Hussain Pakistanyň täze prezidenti wezipesine girişmek üçin kasam etdi. Hussainyň kasam ediş dabarasy Pakistanyň Ýokary sudunyň başlygy kazy Iftikar Çodriniň ýolbaşçylygynda Yslamabatda gurnaldy.
Pakistanyň Mamnun Hussaindan ozalky prezidenti Asif Ali Zardari, ýekşenbe güni bäş ýyllyk prezidentlik möhletini tamamlandan soň wezipesinden aýryldy. Zardari demokratik saýlawlar esasynda saýlanan we prezidentlik möhletini doly ýerine ýetiren Pakistanyň ilkinji lideridir.
Zardari aýaly Benazir Bhuttonyň janyna kast edilenden soň häkimiýet başyna geçipdi. Onuň aýaly Benazir Bhutto Pakistanda iki möhlet premýer-ministr wezipesini ýerine ýetiripdi. Bhutto 2007-nji ýylda edilen hüjümde wepat bolupdy.
Pakistanyň kanun çykaryjylary Mamnun Hussaini iýul aýynda prezidentlige saýlapdylar. Tekstil biznessmeni 73 ýaşly Hussain köp wagtdan bäri Pakistanyň premýer-ministri Nawaz Şarifiň Musulman Ligasy-Nawaz partiýasynyň agzasydyr we ol 1999-njy ýylda ýurduň Sindh welaýatynyň gubernatory wezipesinde işläpdi.


text:
Ermeni maşgalasynda ýedi adamy öldürmekde aýyplanan rus esgeri özüniň günäkärdigini aýtdy.
19 ýaşyndaky Waleriý Permýakow 22-nji ýanwarda özüne bildirilýän günäleriň ählisi boýunça günäkärdigini boýun aldy.
Eger günäli tapylsa, ol ömürlik tussag edilmeli. Emma sud, pidalaryň sudda görkezme bermegine garaşylýan garyndaşlarynyň haýyşy boýunça, 29-njy ýanwara çenli soňa goýuldy.
2015-nji ýylyň 12-nji ýanwarynda Gýumri şäherinde Awetisiýanlar maşgalasynyň alty agzasy öz öýlerinde öli tapyldy, olaryň arasynda 2 ýaşly gyz hem bardy.
Pidalaryň hemmesi atylyp ýa pyçaklanyp öldürilipdir. 6 aýlyk oglan agyr ýaralanyp, bir hepde soň aradan çykdy.
Permýakow şol günüň ertesi ermeni-türk serhedinde tussag edildi.


text:
Orazanyň beden saglygyna täsiri
Orazanyň beden saglygyna edýän peýdasyny şeýle sanap bileris: Oraza sagdynlygyň açarydyr. Orazanyň kömegi bilen bir ýylyň dowamynda dürli nahar bilen agram salynýan iýmit siňdiriji organlara dynç almaga, täzeden öňki kaddyna gelmäge mümkinçilik döreýär.
Oraza bedeniň açlyga- suwsuzlyga garşy durmak güýjüni artdyrýar. Oraza adamyň ömrüni uzaldýar. Uzak ýaşan bir hassa, lukmançylyk nukdaýnazaryndan uzak ömür süren hasaplanmaýar. Uzak ömür – bedeniň sagdyn ýaşamagy diýmekdir.
Oraza maddy taýdan berhiz bolşy ýaly, ruhy taýdan hem berhizdir. Oraza günälere garşy galkandyr. Ol ynsan bedeniniň arzuwlaryny çäklendirip bilmek ukybyny ösdürýär. Orazanyň tygşytly ýaşamaga täsiri Oraza tygşytly ýaşamagy öwredýän iň möhüm düzgündir. Islän wagty, islän zadyny almaga endik eden kişi Oraza wagty olardan özüni saklamaly bolýar. Bu bolsa oňa tygşytly ýaşamagy öwredýär. Nygmatlaryň gadyry has oňat duýulýar Allahutagalanyň Ýer ýüzünde ýaradan san-sajaksyz nygmatlarynyň ählisi ynsan bähbidi üçindir. Ol yhsan eden müň dürli nygmatlaryna derek, biziň diňe şükür etmegimizi isleýär. Şükür etmek bolsa, ähli nygmatlaryň Alla tarapyndygyna düşünmegimiz, şol nygmatlara mätäçligimizi duýup, gadyryny doly bilmegimiz üçindir. Oraza çyn ýürekden diňe Allahutagala üçin edilýän beýik amalyň hem şükranalygyň açarydyr. Çünki, köp kişi başga wagtlar açlygy bilmeýändigi üçin, ençeme nygmatyň gadyryny bilmeýär. Şol nygmatlara nähili derejede mätäçdigini hem doly duýmaýar. Emma oraza gury çöregiň hem nähili gymmatly nygmatynyň bardygyny anyk duýdurýar. Netijede, baý-garyp, her bir mömin Allahutagalanyň berýän nygmatlaryna mätäçligini duýup, olaryň gadyryny bilip şükür edýär. Adamlar Remezan aýy gelende Allahutagalanyň “Oraza tutuň!” diýen emri bilen iýmekden, içmekden özüni saklamaga mejbur bolýarlar. Agşam agzaçar saçagynyň başynda “Iýip bilersiňiz.” diýen rugsada (ýagny, agzaçar wagtynyň bolmagyna) garaşýan wagty nygmatlaryň hakyky eýesini we mäligini tanaýar. Nygmaty nygmat bilip, şol nygmaty beren barada oýlanýar. Şeýlelik bilen, şükür wezipesini amal edýär. “Eger şükür etseňiz, elbetde, nygmatymy artdyraryn. Eger gadyr bilmezlik etseňiz, azabymyň agyrdygy şübhesizdir” (Ibrahim, 7) aýaty nygmatlara şüküriň nähili zerurdygyny nygtaýar. Orazanyň ynsan durmuşyna we jemgyýetçilik durmuşyna birnäçe oňyn täsiri bar. Oraza tutan adamyň Allahutagalanyň razylygyny gazanmak üçin agyz beklemäge eden niýetiniň Gün batýança dowam edýändigi üçin tutuş gündiziň dowamyndaky her sagady, her sekundy gadyrlydyr, bereketlidir. Gijesi- de ertirki ybadatlar we ertirki Günüň orazasyna niýet bilen bezelýändigi üçin aýratyn gymmatlydyr.
Zaman
Filed under: Bütin Temalar, Medeniýet


text:
Aşgabadyň orta mekdeplerinde wideokameralar goýlup başlandy. Häzir, esasan, paýtagtyň merkezi raýonlarynda ýerleşen orta mekdeplerde wideokameralaryň goýulýandygy aýdylýar. Paýtgatyň Parahat mikroraýonynda ýerleşýän 55-nji mekdepde wideokameralar goýlupdyr. Mundan başga-da 7-nji we 27-nji orta mekdeplerde hem wideokameralaryň goýlandygy aýdylýar.
Wideokameralar mekdepleriň daşynda - olaryň girelgesinde, koridorlarynda goýulýar. Şeýle-de mekdepleriň klas otaglarynda hem goýuljakdygy aýdylýar. Mekdepleriň naharhanalarynda hem wideokameralar goýlupdyr.
Paýtagtyň käbir orta mekdeplerinde mundan öň hem wideokameralar bardy. Esasanam, soňky döwürlerde gurlan “elit” diýilýän mermer mekdepleriň käbirlerinde wideokameralar bar. Mysal üçin, ”Ruhnama” we ”Fransuz” mekdebi diýip atlandyrylýan mekdeplerde şeýle wideokameralary görmek bolýar.
Emma sowet döwründe gurlan orta mekdepleriň hiç haýsynda hem bu çaka çenli wideokamera ýokdy. Bu wideokamerlarayň edil häzirki wagtda goýlup başlanmagynyň sebäpleri barada resmi taýdan hiç hili düşündiriş berilmeýär. Ýöne mekdep mugallymlarynyň käbirleriniň aýtmaklaryna görä, bu çäre mekdep okuwçylarynyň howpsuzlygy üçin edilýär.
Mümkin sebäp
“Mekdebiň territoriýasyna gelip-gidýän nätanyş adamlary bilmäge, çaga ýitse, onuň kim bilen gidendigini bilmek üçin wideokameralar goýulýar” diýip, orta mekdebiň adynyň aýdylmagyny islemedik bir mugallymy aýdýar.
Wideokameralaryň okuwçylaryň düzgün-tertiplerine gözegçilik etmäge hem mümkinçilik berjekdigini orta mekdebiň mugallymy aýdýar. Käbir okuwçylaryň aýtmaklaryna görä, mugallymlar olaryň wideokamera düşürilýändiklerini şonuň üçin koridorda ylgamaly, urşmaly däldigini duýdurýarlar. Bu hili etmişleri edenlere, wideoýazgy arkaly tutulyp, çäre görüljekdigini mugallymlar okuwçylaryna aýdypdyrlar.
Soňky döwürlerde paýtagtda köpçülik ýerlerinde wideokameralary goýmak adaty bir ýagdaýa öwrüldi. Wideokameralary köçelerde, döwlet edara-kärhanalarynda görmek bolýar. Esasanam, paýtagtyň merkezi raýonlarynda we protokol köçelerinde wideokameralar has köp.
Mysal üçin, Arçabil prospektinde has-da köp wideokameralary görmek bolýar. Bu köçäniň takmynan her 50-60 metrinde bir wideokamera goýlupdyr. Täze awtobus duralgalarynyň hem ählisinde wideokameralar goýulýar.
Geçen ýyl bolsa hususy kommersiýa dükanlarynda hem wideokameralary goýmak talap edildi. Olaryň azyndan iki sany wideokameralary goýmalydygyny ýerli bölüm polisiýa işgärleri aýlanyp, duýduryp çykypdyrlar.


text:
Türkmenistanyň döwlet sirkiniň “Türkmen jigitleri” we “Türkmen atlary” döwlet birleşiginiň Türkmenistanyň Prezidentiniň ahalteke atçylyk toplumynyň “Galkynyş” milli at üstündäki oýunlar toparlary ýakynda Hytaý Halk Respublikasynda geçirilen II Halkara sirk festiwalynda çykyş edip, türkmen bedewiniň dünýädäki şan-şöhratyny has belende galdyrdylar.
Garaşsyz Watanymyzda sirk sungatyny ösdürmekde bitiren hyzmatlaryny hem-de at üstündäki milli oýunlary ussatlyk bilen ýerine ýetirýändiklerini nazara alyp, şeýle hem bu toparlaryň maddy üpjünçiligini gowulandyrmak maksady bilen, Türkmenistanyň Prezidenti Karara gol çekdi. Resminama laýyklykda, Türkmenistanyň döwlet sirkiniň “Türkmen jigitleri” we “Türkmen atlary” döwlet birleşiginiň Türkmenistanyň Prezidentiniň ahalteke atçylyk toplumynyň “Galkynyş” milli at üstündäki oýunlar toparlary 50 müň amerikan dollary möçberde pul baýragy bilen sylaglanyldy.
Türkmenistanyň Merkezi bankyna görkezilen pul serişdelerini Türkmenistanyň Prezidentiniň Haýyr-sahawat gaznasyndan bölüp bermek tabşyryldy.


text:
19-njy oktýabrda Germaniýa Federatiw Respublikasynyň iň iri medeni merkezleriniň biri bolan Mýunhen şäherinde türkmen suratkeşi Mommak Kulyýewiň eserleriniň nobatdaky sergisi açyldy.
Bu sergi öňküler bilen deňeşdirilende, onçakly uly däl. Onda suratkeşiň 50 çemesi eseri görkezilýär. Mommak Kulyýewiň öňki sergilerinde bolşy ýaly, bu gezek hem ol “Garagum sýuitasy” diýlip atlandyrylypdyr.
Her bir sergi suratkeşiň işiniň bir tapgyrdaky jemi bolup durýar hem geljekki işler üçin ruhlandyryjy çeşme hasaplanýar. Azatlyk Radiosy Mommak Kulyýewi täze sergisiniň açylmagy bilen gutlady we onuň işleri hem döredijilik gözlegleri barada gürrüňdeş boldy.
Şu baradaky ýörite gepleşigi diňlemek üçin şu ýere basyň:


text:
Gyrgyzystanyň baş müftüsi Maksatbek Hajy Toktomuşewiň çyrkaran permanyna görä, ýurduň yslamçy ruhanylary öz wagyz-nesihatlaryny ýurtda bolup biljek etniki çaknyşyklaryň öňüni almak üçin ulanmaga borçly.
Gyrgyz müftüsiniň orunbasary Rawşan Hajy Eratowyň Azatlyk Radiosyna beren maglumatyna görä, 5-nji iýunda köpçüliklige ýaýradylan permana laýyklykda ýurduň musulman ruhanylary 6-13-nji iýun aralygynda geçiriljek wagyz-nesihat işlerinde milletine garamazdan, bütin musulmanlaryň arasynda doganlyk gatnaşyklary ündeýän milli yslamçy okuwlary geçirmelidir.
Gürrüňi edilýän bu perman Gyrgyzystanyň günortasyndaky Oş we Jalal-Abad regionlarynda ýerli özbekler bilen gyrgyzlaryň arasynda bolan ýiti çaknyşyklaryň dördünji ýyldönüminden bir gün öň ýaýradyldy. Birnäçe gün dowam eden şol çaknyşyklarda 400-den gowrak adam öldürilipdi.
Şol wakadan soň, müňlerçe adam öýüni terk edip başga ýere göçmeli bolupdy we ýüzlerçe adam hem ýitirim bolupdy. Gürrüňi edilýän wakada pida bolanlaryň aglabasy özbeklerdir.


text:
Orsýetiň Saratow şäherinde bir derňewçi žurnalist näbelli hüjümçiler tarapyndan gazaply ýenjildi.
Wolga derýasynyň boýundaky şäheriň polisiýasy ýerli «Obşestwennoe mneniýe» žurnalynda jenaýatçylyk barada ýazýan žurnalist Aleksandr Krutowa 26-njy awgustda, kwartirasyndan çykanda iki sany adamyň hüjüm edendigini aýtdy.
Hüjümçiler Krutowy demir taýak bilen urupdyrlar we ol hassahana ýerleşdirildi. Bu Krutowa Saratowdaky 20 ýyllyk žurnalistlik işinde dördünji gezek hüjüm edilişidir.
Ol özüniň derňew makalalary üçin giňden tanalýar we birnäçe baýraga mynasyp boldy.
Kärdeşleri bu hüjümiň onuň işi bilen bagly bolmagynyň örän mümkindigini aýdýarlar.


text:
Russiýanyň häkimiýetleri ukrain prezidenti Petro Poroşenkonyň eýeçiligindäki süýji kompaniýasynyň Orsýetiň Lipetsk atly şäherindäki zawodynyň birnäçe emlägini ele saldylar.
Poroşenkonyň “Roshen” atly kompaniýasy özüniň 28-nji aprelde beren maglumatynda Russiýanyň häkimiýetleri “kompaniýanyň öz emlägini Russiýada satmagynyň öňüni almak üçin mümkin bolan ähli çäreleri görýärler” diýilýär.
Poroşenko maý aýynda geçiriljek saýlawlaryň öňýanynda, “Roshen” atly kompaniýasyny satjakdygyna wada beripdi.
Agzalýan kompaniýanyň Orsýetiň Lipetsk şäherindäki zawodynyň başlygynyň orunbasary Oleg Kazakow özüniň 28-nji aprelde beren maglumatynda, käbir emläkleriň ele salnandygyna garamazdan, zawodda önümçiligiň dowam etjekdigini aýtdy.
“Roshen” kompaniýasy bahasy 38 million amerikan dollaryndan gowrak bolan emläkleriň ele salynmagyny şikaýat etjekdigini mälim etdi.


text:
Gyrgyzysytanyň Oş şäherindäki dawaly syýasatçy çarşenbe güni geçirilen häkimlik saýlawlarynda özüniň ýeňlenine garşy göreşjekdigine wada berdi.
Azatlyk Radiosynyň Gyrgyz gullugynyň berýän maglumatyna görä, Melis Myrzakmatow saýlawlaryň galplaşdyrylandygyny öňe sürýär. Şol saýlawlarda şäheriň kanunçykaryjylary 25-19 ses bermek bilen Aitmamat Kadyrbaýewi saýladylar. Kadyrbaýew gyrgyz prezidentiniň tarapdary hasaplanylýar.
Mundan öň ýurduň polisiýasy Myrzakmatowyň goldawçylaryndan düzülen köpçüligiň regional dolandyryş edarasyna girmeginiň öňüni aldy.
2010-njy ýylda bolan etnikara çaknyşyklar döwründe Oşa başlyklyk eden Myrzakmatow hökümete garşy geçirilen protest çärelerinden soň, dekabr aýynyň başynda wezipesinden çetleşdirilipdi.


text:
Germaniýanyň kansleri Angela Merkel Eýranyň häkimiýetlerini ýurtda tussag edilen daşary ýurt raýtlaryny azat etmäge çagyrdy.
11-nji oktýabrda Eýrana turistik wiza bilen gelen iki daşary ýurtly tussag edildi. Eýran häkimiýetleri olaryň žurnalistlerdigini güman edýär.
Ýurduň Adalat ministrliginiň maglumatyna görä, özlerini žurnalist diýip tanadan daşary ýurtlular adamsyna biwepalylykda aýyplanyp, ölüm jezasyna höküm edilen eýranly zenan Sakine Mohammedi Aştiýanynyň ogly bilen interwýu geçirip duran wagty, 11-nji oktýabrda giçlik saklandy.
Tussag edilenleriň Germaniýanyň raýatlarydygyny ýerli ISNA habar agentligi aýdýar.
Eýran sudunyň Aştiýanyny daşlap öldürmek barada çykaran hökümini adam hukuklaryny goraýjylar we köp ýurtlaryň syýasy liderleri ýazgardylar.


text:
Orsýet Siriýadaky urşuň soňuna çykmak boýunça gepleşikleriň geçýän wagtynda adam pidaly howa zarbalaryny amala aşyrmak we Siriýanyň režiminiň guryýer çärelerini goldamak üçin günbatar diplomatlary we siriýaly oppozisiýa tarapyndan giňden tankyt edildi.
Ženewada gepleşikleriň başlanan güni 1-nji fewralda oppozision wekiller Orsýetiň we Siriýanyň režimlerini hüjümleri tutaşdyrmakda nasistik Germaniýa ýaly rehimsiz bolmakda aýypladylar we bu ýagdaý bes edilýänçä, gepleşiklere çynlakaý girişmejekdiklerini duýdurdylar.
Oppozisiýanyň iň uly bileleşigi bolan Gepleşikler boýunça ýokary komitetiň başlygy Salem al-Mislet “režimiň özi Siriýanyň halkyny öldürýär” diýdi.
Siriýanyň hökümet güýçleri Orsýetiň howadan berýän goldawyna daýanyp gozgalaňçylara garşy basyşlaryny güýçlendirýän wagtynda, Britaniýanyň daşary işler boýunça sekretary Fillip Hammond Orsýetiň prezidenti Wladimir Putiniň parahatçylykly gepleşiklere zeper ýetirýändigini aýtdy.


text:
2002-nji ýylda Türkmenistanyň Merkezi bankyndan 40 million dollar puluň ogurlanmagy bilen bagly dowam edýän sud işine degişli täze maglumatlar peýda boldy. Şu hepdede Moskwanyň şäher sudy bu ogurlyga gatnaşmakda günä ýöňkelýän Aýsoltan Nyýazowanyň tussag astynda galmagyny esasly diýip ykrar etdi. Şol bir wagtda-da 2011-nji ýyldan bäri tussaglykda saklanýan Nyýazowanyň işi henizem suduň garamagynda galýar.
Aýsoltan Nyýazowanyň işine garaýan Moskwanyň Zamoskworetsk etrap sudunyň metbugat wekili Ýewgeniýa Pazuhinanyň Aztlyk Radiosyna aýtmagyna görä, indiki sud diňlenişigi ikinji aprele bellenipdir.
Şu hepdäniň duşenbe güni Moskwanyň şäher sudy Aýsoltan Nyýazowanyň 11-nji aprele çenli tussag astynda galdyrylmagyny kanuny diýip, resmi netije çykarypdy.
Moskwanyň Zamoskworetsk etrap sudunyň metbugat wekili Ýewgeniýa Pazuhinanyň sözlerine görä, 2002-nji ýylda Türkmenistanyň Merkezi Bankyndan 20 million dollar möçberde pul ogurlamakda günälenýän Nyýazowanyň işi boýunça geçen ýyldan bäri sud diňlenişikleriniň onlarçasy geçirilipdir, emma sud henize çenli karar çykarmandyr.
Pazuhina soňky sud diňlenişiginiň Zamoskworetsk sudunda geçen hepdede geçirilendigini, emma suda çagyrylan şaýatlaryň gatnaşmandygy sebäpli diňlenişigiň ýene-de yza tesdirlendigini aýtdy.
Habar berlişine görä, Türkmenistanyň we Orsýetiň raýaty bolan Aýsoltan Nyýazowa sekiz ýyldan gowrak wagtlap gözlegde bolup, 2011-nji ýylda Sweýsariýada tussag edilipdi we Orsýete tabşyrylypdy.
Resmi aýyplama
2012-nji ýylyň iýul aýynda Moskwanyň şäher prokuraturasy Aýsoltan Nyýazowa garşy aýyplaw netijesini tassyklady.
Moskwanyň şäher prokuraturasynyň Azatlyk Radiosyna aýtmagyna görä, Aýsoltan Nyýazowa Orsýetiň Jenaýat Kodeksiniň 159-njy maddasynyň 3-nji bölegi (ýagny, galplyk) we 174-nji maddasynyň 3-nji bölegi (ýagny, jenaýatçylyk netijesinde gazanylan pullary kanunlaşdyrmak) boýunça günä ýöňkeldi.
Prokuratura Nyýazowany Türkmenistanyň Merkezi Bankyndan pul ogurlamakda we bu puly Orsýetiň giňişliginde kanunlaşdyrmakda aýyplaýar. Aýyplaýjy tarapyň Nyýazowany jenaýat toparynyň guramaçysy bolup, jenaýat planyny düzen adam diýip hasap edýändigi habar berilýär.
Habar agentlikleriniň maglumatyna görä, geçen ýylyň awgust aýynda geçirilen sud diňlenişiginde Aýsoltan Nyýazowa özüne ýöňkelýän aýyplamalary ret etdi.
2002-nji ýylda Türkmenistanyň Merkezi bankyndan 40 milliondan gowrak puluň ogurlanmagy bilen baglylykda 2010-njy ýylda biznesmen Saweliý Burşteýn, 2004-nji ýylda bolsa “Rus depozit bankynyň” başlygy Dmitriý Leus sud edilipdi, şol bir wagtda-da Türkmenistanyň Merkezi bankynyň öňki işgäri Myrat Garabaýew aklanypdy.


text:
Şu gün Owganystanyň gündogaryndaky Nuristan welaýatynyň häkimi Jamaluddin Badar bu welaýatyň Duab etrapynyň aglaba bölegini talyp söweşijileriniň öz kontrollyklaryna alandyklaryny mälim etdi.
Pakistan bilen serhet ýakadaky bu Duab etrapynda talyp söweşijileri bilen atyşyklar birnäçe hepde bäri dowam edip gelipdi.
Nuristan welaýatynyň häkimi Duab etrapynyň häkimliginiň binasynyň hem talyplar tarapyndan ele alnandygyny aýtdy.
Owganystanyň Nuristan welaýaty hökümetiň ýa-da NATO-nyň harby güýçleri tarapyndan goralmaýar, ol ýerde häzirki wagt diňe polisiýa güýçleri hereket edýär.


text:
Polşanyň paýtagty Warşawada ÝHHG-niň adam hukuklary boýunça ýyllyk konferensiýasy dowam edýär.
Sişenbe güni bu ýerde ABŞ-nyň ÝHHG-däki ilçisiniň baştutanlygynda amerikan delegasiýasy daşary ýurtlardan gelen türkmen syýasy aktiwistleri, oppozisiýa agzalary, adam hukuklaryny goraýjylary bilen duşuşdy.
Oppozision Respublika partiýasynyň agzasy Çary Işanýazow şol duşuşykda gozgalan meseleler barasynda Azatlyk Radiosyna şeýle diýdi: “Duşuşykda gozgalan esasy mesele 2012-nji ýylyň fewralynda Türkmenistanda geçiriljek prezident saýlawlary meselesi boldy. Biz ony möhüm hasaplaýarys. Şol saýlawlara daşary ýurtlardaky türkmen oppozisiýa agzalarynyň gatnaşmak isleýändigini, Berdimuhamedowyň saýlawlara gatnaşmaga çagyryş edendigini amerikan wekillerine aýtdyk”.


text:
5-nji ivunda bütin dünýäde bolşy ýaly, Türkmenistanda hem Daşky gurşawy goramagyň bütindünýä güni giňden bellenilip geçilýär.
Ata Watanymyzyň tebigatynyň baýlygyny we gözelligini aýawly saklamak we artdyrmak hem-de bu bahasyna ýetip bolmajak baýlygy geljekki nesillere ýetirmek Prezident Gurbanguly Berdimuhamedowyň durmuşa geçirýän döwlet syýasatynyň ileri tutulýan ugurlarynyň biridir.
Soňky ýyllarda Türkmenistan daşary ýurtly myhmanlary ýaş tokaý zolaklaryyň meýdanynyň okgunly giňelmegi, ýylyň ähli pasyllarynda gök öwüsýän seýilgähleri bilen haýran galdyrýar. Häzirki wagtda ýurdumyyň dürli künjeklerinde müňlerçe gektar meýdanda ynsan eli bilen döredilen gülzarlyklar we lälezarlyklar ýaýylyp ýatyr. Giň gerimli bagy-bossanlyga öwürmek maksatnamasynyň üstünlikli durmuşa geçirilmegi howanyň üýtgemeginiň ýaramaz täsirine garşy göreşmek babatda bütindünýä işine saldamly goşantdyr. Tokaý zolaklary her bir ilatly ýeriň töwereginde, awtomobil hem-de demir ýollaryň ugrunda peýda bolup, oňaýly howa ýagdaýyny döredýär, tomus paslynda şäherlerimizi we obalarymyzy Garagumuň jöwzasyndan, gyşyna bolsa aňzak şemaldan goraýar. Elde döredilen ýaşyl zolaklar biologiki köpdürlülige hem oňaýly täsir edip, täze ýerlerde mesgen tutýan haýwanlaryň köp görnüşleri üçin öý bolup hyzmat edýär.
Türkmenistanyň Tebigaty goramak ministrligi tarapyndan neşir edilýän “Ekologiýa medeniýeti we daşky gurşawy goramak” žurnal ýurdumyzyň daşky gurşawy goramak işinde gazanýan üstünliklerini bütin dünýäde giňden wagyz etmäge, ekologiýa bilen baglanyşykly möhüm meseleleri şöhlelendirmäge gönükdirilendir.
Türkmenleriň bütin taryhy mähriban ülkämiziň tebigaty – uç-gyraksyz Garagum çöli we gülläp ösýän sahawatly oazisler, Köpetdagyň beýik gerişleri hem-de gojaman Hazaryň ajaýyp kenarlary bilen aýrylmaz baglanyşyklydyr. Biziň halkymyz gadymdan bäri mähriban topragymyza aýawly hem-de uly mähir bilen garap, topragyň alada bilen gurşalmagynyň bol hasyl eçiljekdigine oňat düşünýär.
Prezident Gurbanguly Berdimuhamedowyň nygtaýşy ýaly, Berkarar döwletimiziň bagtyýarlyk döwrüniň esasy maksady mähriban topragymyzyň gülläp ösmegini, türkmen halkynyň gadymy däp-dessurlarynyň dikeldilmegini, olara mukaddeslik hökmünde garalmagyny üpjün etmekden ybaratdyr. Türkmenistan Daşky gurşawy goramagyň bütindünýä gününi tebigaty goramak ulgamynda anyk we netijeli işler bilen garşylaýar. Ýurdumyzyň bütin dünýäde tebigatyň gözelligini saklap galmak baradaky başlangyçlary bolsa dünýä jemgyýetçiliginde goldaw tapýar.


text:
Penşenbe güni Hindistanyň Ýokary sudy Italiýanyň ilçisi Daniel Mançinä häzirlikçe bu ýurtdan çykmaklygy gadagan etdi. Muňa iki sany hindi balykçysynyň öldürilmeginde italiýan matroslaryna bildirilýän aýyplamalar bilen baglanyşykly dawalar sebäp boldy.
Hindistanyň häkimiýetleri şu ýylyň fewralynda bu iki italiýan matrosynyň Italiýadaky parlament saýlawlarynda ses bermäge gatnaşmaklary üçin, ilçiniň kepili esasynda, Italiýa gitmeklerine rugsat beripdi.
Emma şu hepdäniň duşenbe güni Italiýa bu iki matrosyň indi Hindistana iberilmejekdigini mälim etdi.
Hindistanyň hökümeti hindi balykçylarynyň öldürilmeginde aýyplanylýan bu iki italiýan matrosynyň Hindistana berilmegine hem-de olaryň işi boýunça Hindistanda sud prosesiniň geçirilmegine aýak direýär.


text:
Orsýetiň daşary işler ministri Sergeý Lawrow 27-nji aprelde Moskwada Ýewropada Howpsuzlyk we Hyzmatdaşlyk Guramasynyň (ÝHHG) baş sekretary Lamberto Zannier bilen duşuşar.
Duşuşyk Orsýetiň Daşary işler ministrliginiň Moskwada howpsuzlyk boýunça geçirýän konferensiýasynyň ýanynda geçiriler.
Daşary işler ministrligi Lawrowyň we Zannieriň ÝHHG-niň Ukrainadaky ýörite gözegçilik missiýasynyň işlerini ara alyp maslahat edjekdigini habar berdi. Missiýa gündogar Ukrainada Minsk ylalaşygynyň çäginde ok atyşygyň bes edilişine syn edýär.
Moskwa saparynyň öňüsyrasynda Zannier Kommersant gazetinde çap edilen makalasynda özüniň Lawrow bilen duşuşygynda Orsýetiň NATO hem Ýewropa Bileleşigi bilen gatnaşyklaryny hem maslahat etjekdigini aýdypdy.
Şol bir wagtyň özünde-de howpsuzlyk boýunça konferensiýanyň ýanynda Eýranyň goranmak ministri Hosseýn Deghan Orsýetiň goranmak ministri Sergeý Şoýgu bilen duşuşar. Taraplaryň arasynda Tähranyň Orsýetden söweş uçarlaryny we tanklary satyn almagy barada maslahat edilmeginiň ähtimaldygy barada habar berildi.


text:
Sagdynlyk. Ruhubelentlik. Dostluk.
Atly ýöriş: Aý daglarynyň eteginde
Halal hem gaýratly zähmetleri bilen ata Watanymyzyň ykdysady kuwwatynyň barha artmagyna mynasyp goşant goşýan Balkan welaýatynyň ýaşaýjylary şu günler Aziada — 2017-niň şanyna hormatly Prezidentimiziň ak pata bermegi bilen ýola düşen atlylar toparyny ata-babalarymyzdan bize miras galan däp-dessurlarymyza laýyklykda güler ýüz, duz-çörek, şatlyk-şowhun bilen garşylaýarlar. Gamyşgulak bedewlere atlanan balkanly ýigitleriň on ýedisinden ybarat topar ýakynda Serdar, Bereket etraplaryny yzda galdyryp, eziz Diýarymyzyň jenneti künjegi hökmünde tanalýan Magtymguly etrabyna gelip ýetdi.
Täsin baýyrlyklaryň, belentli-pesli dag gerişleriniň, gözel jülgeleriň arasy bilen uzap gidýän ýoly külterläp barýan atlylar bu ajaýyp gözelliklerden çäksiz lezzet aldylar. “Aý daglary” diýen at bilen Diýarymyzyň çäklerinden daşarda-da giňden tanalýan täsin künjek atly ýörişe gatnaşyjylary has-da haýran galdyrdy. Hakykatdan hem birwagtlar Aýyň üstünden düşürilen suratlara örän meňzeş bu belentliklere geň galmazlyk mümkin däl. Dürli dag jynslaryndan emele gelip, beýikligi onlarça metre çenli ýetýän bu depeler islendik jahankeşdäniň ünsüni özüne çekýär. Şu ýerde türkmen nusgawy edebiýatynyň dünýä belli ägirtleri Döwletmämmet Azadynyň, Magtymguly Pyragynyň, Garajaoglanyň, Gurbandurdy Zeliliniň keşplerini janlandyran Balkan welaýat döwlet drama teatrynyň artistleriniň «Aý daglarynyň» depelerine çykyp joşgunly goşgy okamagy ýatdan çykmajak pursatlara öwrüldi.
Gorgunyna gelýän ajaýyp bedewleriň üstünde Döwlet baýdagymyzy, Aziýanyň Olimpiýa Geňeşiniň baýdagyny hem-de Aziýa oýunlarynyň alawynyň nyşanyny buýsançly göterip, ykjam oturan atlylary etrabyň merkezi Magtymguly şäheriniň girelgesinde ýerli ilat güler ýüz, duz-çörek, şatlyk-şowhuna beslenen ýokary ruhubelentlik bilen garşyladylar. Asylly däplerimize laýyklykda münüp gelýän bedewlerinden salyhatlylyk bilen düşen atly ýörişe gatnaşyjy ýigitler ýaşuly nesliň wekilleri bilen mähir-muhabbetli salamlaşyp, hal-ýagdaý soraşdylar. Soňra köp sanly ýaşlaryň, ýaşuly nesliň wekilleriniň, etrabyň ýaşaýjylarynyň yzlaryna eýeren atlylar dabaraly ýöriş bilen şäherdäki häzirki zaman sport mekdebine geldiler. Mekdebiň öňündäki baýramçylyk ruhunda bezelen meýdançada welaýatyň we etrabyň sungat ussatlarynyň ýerine ýetirmeginde ýaňlanan döwrebap aýdym-sazlar, türgenleriň görkezme çykyşlary, milli oýunlar boýunça ýaýbaňlandyrylan bäsleşikler bu ýere ýygnanan adamlaryň kalplaryna röwşen nuruny çaýýar. Özlerini garşy alan ýaşulular, welaýatyň we etrabyň sport baradaky komitetleriniň işgärleri, jemgyýetçilik guramalarynyň wekilleri bilen sport mekdebiniň içine giren atly ýörişe gatnaşyjylar behişdi künjegiň türgenleriniň dürli derejedäki sport bäsleşiklerinde gazanan üstünlikleri barada gürrüň berýän sergide ýerleşdirilen kuboklary, medallary, Hormat hatlaryny höwes bilen synlaýarlar. Şu pursatda desganyň zallarynda woleýbol, stoluň üstünde oýnalýan tennis boýunça geçirilen ýaryşlar, trenažýor zalyndaky türgenleşikler, eziz Diýarymyzyň ähli ýerlerinde bolşy ýaly, Magtymguly etrabynda hem sagdyn durmuş ýörelgeleriniň rowaçlyk tapýandygyny alamatlandyrdy.
Soňra atly ýörişe gatnaşyjylaryň ýoly türkmeniň beýik söz ussady, ruhy seždegähi Magtymguly Pyragynyň dogduk mekany bolan Gerkez obasyna tarap gönügýär. Ýolugra gözel Sumbar derýasyny kesip geçen atlylar jülgäniň ugrundaky ýaňy bitginli hasyla durup ugran nar plantasiýalaryny synlap, tebigatyň ajaýyp sazlaşygyndan ruhy lezzet alýarlar.
At-owazasy dumly-duşa ýaýylsyn, Gün düşmez gür baglyga bürenip oturan Gerkez obasynyň ýaşaýjylary hem myhmanlary ýokary derejede garşylaýarlar. Duz-çörek dadan atly ýörişe gatnaşyjylar beýik şahyrymyzyň bu ajaýyp obadaky nurana heýkeline ter gül desselerini goýup, tagzym edýärler. Etrabyň medeniýet müdirliginiň ussat gelin-gyzlarynyň joşgunly ýerine ýetiren «Yhhymmyly», folklor toparlarynyň halk döredijiliginiň dürli ugurlary boýunça görkezen sahnalary, hoş owazly estrada aýdymçylarynyň çykyşlary Gerkez obasynyň daş-töwereginde howalanyp oturan beýik daglaryň gaýalaryna ýaň salyp, alyslara ýaýrap gidýär. Äpet çynarlaryň saýasynda ýörite gurnalan meýdançada ümä üýşen gelin-gyzlaryň şatlyk-şowhuny barha artýar. Bagşylaryň dutardyr gyjagyň owazyna goşulyşyp gidýän halk aýdymlary göwnüňi göterip, süňňüňe ýeňillik paýlaýar.
Gerkez obasynyň myhmansöýer, şahandaz hem agzybir il-ulusy bilen mähirli hoşlaşan atly ýörişe gatnaşyjylar ençeme menzilleri yzda galdyryp, Magtymguly Pyragynyň etrap merkezine aýratyn ýaraşyk berip oturan, ýokary binagärlik talaplaryna kybap gurlan iki gatly muzeýiniň öňündäki meýdança gelip ýetýärler. Muzeýiň öňündäki ýadygärlikler toplumy, ajaýyp meýdançada möwç urýan baýramçylyk joşguny özboluşly sazlaşyp, göwünleri göterýär. Balkan welaýat döwlet drama teatrynyň artistleriniň ýerine ýetiren kompozisiýasy bu ýere ýygnanan adamlaryň joşgunly el çarpyşmalary bilen garşylanýar. Ýaraşykly ak sport eşiklerini geýnen ýaşlaryň «Aziada — 2017» diýen ýazgyny emele getirişlerine buýsanmazlyk mümkin däl. Sungat ussatlarynyň ýerine ýetiren aýdymlarynda bolsa öz merdana halkyny baky bagtyýarlyga ýar eden Gahryman Arkadagymyzyň dünýä nusgalyk ägirt uly işleri, halkymyzyň erkana we bolelin durmuşa, türkmen sportunyň rowaçlyklary öz mynasyp beýanyny tapdy. Soňra geçen ýylyň güýzünde açylyp, dabaraly ýagdaýda ulanmaga berlen bu muzeýiň içindäki bölümlerinde ýerleşdirilen täsin eksponatlar bilen tanyşlyk atly ýörişe gatnaşyjylarda ýatdan çykmajak täsirleri galdyrdy. Muzeýiň ylmy işgärleriniň hormatly Prezidentimiziň ýiti zehininden dörän ajaýyp, çuň-many mazmunly kitaplary, bu gymmat bahaly eserleriň ähmiýeti, muzeýdäki gadymyýetiň dürli döwürlerinden habar berýän eksponatlar barada beletlik bilen berýän gürrüňleri hormatly myhmanlaryň kalbynda ata Watanymyza, mähriban döwlet Baştutanymyza, mukaddes topragymyza bolan söýgi-buýsanjy has-da arşa göterdi.
Aziada—2017-niň şanyna ýola düşen atly ýörişe gatnaşyjy balkanly ýigitler tebigat gözelliklerine, taryhy ýadygärliklere, täsinden täsin haýwanat we ösümlik dünýäsine baý bolan, bagtyýar raýatlarymyzyň müňlerçesiniň ýaşaýan we halal zähmet çekýän mesgeni bolan Magtymguly etraby bilen tanyşlyklary ýokary ruhubelentlige beslendi.
"Türkmenistan".
Habarlar #atly ýöriş
- Atly ýöriş
Atly ýörişe gatnaşyjylar Şasenem galasynda08 Noýabr, 2016 (14:54)
- Atly ýöriş
Atly ýöriş Bötendaga geldi31 Oktýabr, 2016 (15:57)
- Atly ýöriş
Giň sähra keşdedir bedew gadamy11 Oktýabr, 2016 (15:03)
- Atly ýöriş
Türkmen kölüniň kenaryndaky dabara03 Oktýabr, 2016 (14:36)
- Atly ýöriş
Atlylar Türkmenbaşy şäherinde26 Sentýabr, 2016 (15:53)
- Atly ýöriş
Argamak bedewler Awazada20 Sentýabr, 2016 (15:14)
- Atly ýöriş
Atlylar Hazar şäherinde12 Sentýabr, 2016 (15:07)
- Atly ýöriş
Atly ýöriş Mollagarada05 Sentýabr, 2016 (14:45)
- Atly ýöriş
Atly ýöriş uly Balkan dagynyň alkymynda26 Awgust, 2016 (15:45)
- Atly ýöriş
Atly ýöriş: Hazynalar mesgeni Ekeremde19 Awgust, 2016 (11:57)
- Atly ýöriş
Atly ýöriş: Esenguluda16 Awgust, 2016 (11:44)
- Atly ýöriş
Şanly ýörişiň 100 güni: Täze sepgitlere tarap13 Awgust, 2016 (11:39)
- Atly ýöriş
Atly ýöriş: Gadymy Dehistandaky dabara06 Awgust, 2016 (11:30)
- Atly ýöriş
Atly ýöriş: Sumbar jülgesinde01 Awgust, 2016 (11:21)
- Atly ýöriş
Atly ýöriş: Aý daglarynyň eteginde25 Iýul, 2016 (11:15)
- Atly ýöriş
Atly ýöriş: Atly ýigitler Nohur obasynda23 Iýul, 2016 (17:26)
- Atly ýöriş
Atly ýöriş: Atly ýöriş Bereket şäherinde11 Iýul, 2016 (16:41)
- Atly ýöriş
Atly ýöriş: Balkanly atlylar ýörişi kabul etdiler04 Iýul, 2016 (16:36)
- Atly ýöriş
Atly ýöriş: Paraw-Bibide myhmançylykda02 Iýul, 2016 (16:30)
- Atly ýöriş
Atly ýöriş: Aziada-2017-niň hormatyna geçirilýän atly ýörişi Balkan welaýaty kabul edýär26 Iýun, 2016 (19:47)


text:
Türkmenistanyň Ministrler Kabinetiniň 7-nji dekabrda geçirilen mejlisinde habar berlişi ýaly, 2015-nji ýylyň 11 aýynda ýurduň halk hojalyk toplumynyň pudaklarynyň ösüşiniň netijeleriniň seljermesine laýyklykda, hasabat döwründe jemi içerki önümiň ösüş depgini 107,1 göterim üpjün edildi, şol sanda ösüşler senagat pudagynda 102,6 göterime, gurluşykda 110,1 göterime, ulag we aragatnaşyk pudagynda 110,2 göterime, söwdada 111,1 göterime, oba hojalygynda 110,4 göterime we hyzmatlar ulgamynda 111 göterime deň boldy.
Şu ýylyň ýanwar-noýabr aýlarynda geçen ýylyň degişli döwri bilen deňeşdirilende, jemi öndürilen önümiň ösüş depgini 105,4 göterim üpjün edildi.
Bölek satuw-haryt dolanyşygy 2014-nji ýylyň degişli döwrüne garanyňda, 18,2 göterim artdy. Daşary söwda-haryt dolanyşygynda hem oňyn ösüş gazanyldy.
Ýurdumyzyň iri we orta kärhanalarynda ortaça aýlyk zähmet haky geçen ýylyň degişli döwrüne görä, 9,5 göterim ýokarlandy.
Şu ýylyň 11 aýynyň jemleri boýunça Döwlet býujetiniň girdeji bölegi 100,1 göterim, çykdajy bölegi bolsa 85,1 göterim ýerine ýetirildi.
Türkmenistanda önümçilik we durmuş-medeni maksatly desgalaryň gurluşygy giň gerimde alnyp barylýandygyny belledi. Hasabat döwründe maliýeleşdirmegiň ähli çeşmeleriniň hasabyna özleşdirilen düýpli maýa goýumlarynyň möçberi 48,3 milliard manada deň boldy, 2014-nji ýylyň degişli döwrüne garanyňda, ösüş depgini 108,2 göterim berjaý edildi.
Şu ýylyň ýanwar-noýabr aýlarynyň jemleri boýunça Oba milli maksatnamasyna laýyklykda, ýurt boýunça suw arassalaýjy desgalaryň 2-si, durmuş maksatly binalaryň 63-siniň gurluşygy tamamlandy hem-de suw we lagym arassalaýjy desgalaryň 23-siniň, durmuş maksatly binalaryň 90-synyň, 1 million inedördül metrden gowrak ýaşaýyş jaýlarynyň, şeýle hem inženerçilik ulgamlarynyň gurluşyk işleri alnyp barylýar.
Welaýatlaryň senagat pudagyny ösdürmegiň esasy ugurlaryna laýyklykda, häzirki wagtda 146 binanyň we desganyň gurluşygy tamamlandy hem-de 184-sinde gurluşyk işleri dowam edýär.
Türkmenistanyň Ministrler Kabinetiniň mejlisinde Türkmenistanyň Merkezi bankynyň müdiriýetiniň başlygyndan we Döwlet haryt-çig mal biržasynyň başlygyndan işleriň ýola goýluşyna gözegçiligi güýçlendirmek talap edildi.


text:
Eýranyň mollaçylyk režimi oppozisiýa görkezýän gysyşyny öňümizdäki hepdelerde güýçlendirer diýlip gorkulýar.
Galplaşdyrylyp, Mahmud Ahmedinejad ýeňiji edilip görkezilen prezidentlik saýlawynyň üstünden alty aý geçendigine, urlup-ýenjilmelere, ýüzlerçe adamlaryň tutulmagyna, gynalmagyna, hatda öldürilmegine garamazdan, görkezilýän garşylyk sowlup gidenok. Pursat tapylsa, demonstrasiýa geçirilip, özgeriş talap edilýär. Käbirleriniň protestçilere görkezilýän gysyşy açyk tankytlamagy, käbirleriniň yslam respublikasy düzgünini halas etmek üçin dialoga çagyrmagy bilen ruhanylaryň arasyndaky bölünişik gitdigiçe çuňalýar.
Häzirki gykylyk yslam respublikasynyň düýbüni tutan Aýatolla Homeýniniň ýyrtylyp taşlanan suraty barada. Döwlet telewideniýesi suraty kimiň, nirede, haçan ýyrtanlygyny görkezenok. Ýöne ol tutuş ýurtda konserwatiwleri, Ahmedinejadyň tarapyny çalýan güýçleri gahar-gazaba mündürdi. Olaryň garaýşyça bu işi planlaşdyran oppozision ýolbaşçylar, Mir Huseýn Musewi, Mehdi Karrubi we beýleki aktiwistler.
Oppozisiýa özüniň bu işde eliniň ýoklugyny aýdýar. Käbirleri hem bu oppozisiýa görkezýän gysyşyny güýçlendirmek üçin režimiň öz gurnan zady diýýär. Suratyny ýyrtyp taşlamak bilen Homeýnä dil ýetirildi diýilýän wakanyň Eýranda häkim topar bilen oppozisiýanyň arasynda barýan göreşe öňümizdäki hepdelerde näme täsiriniň ýetjekdigi belli däl. Ýöne režimiň, konserwatiw ruhanylardan başlap, “Rewolýusiýa sakçylaryna” çenli oppozisiýa görkezilýän gysyşy artdyrmagy isleýändigi welin, görnüp dur. Oppozisiýa hem şaýylaryň mukaddes aýy muharremde demonstrasiýalaryň dowam edip, öz güýjüni görkezmegini umyt edýär.
Synçylaryň köpüsiniň pikiriçe, oppozisiýa bilen ýakyn geljekde nähili iş salyşylmalydygy barada sözi diňlenjek – Ýokary dini ýolbaşçy Aýatolla Ali Hameniýi. Öten juma güni ruhanylaryň bir duşuşygynda eden çykyşynda Hameniýi oppozision ýolbaşçylary ýiti tankytlady, ýöne olary tutmaly ýa jezalandyrmaly diýmedi.
Ýokary dini ýolbaşçy ornunda oturan Hameneýi özüniň hiç bir topara bagly däldigini, hemmelere deň garaýandygyny görkezmäge synanyşmaly. Ýöne ol soňky dört-bäş ýyllykda özüniň Ahmedinejadyň hökümetiniň esasy goldawçysydygyny görkezdi. Ahmedinejadyň hökümetini iş ýüzünde ýöredýän “Rewolusiýa sakçylary”, howpsuzlyk gulluklary we ýustisiýa häkimiýetleri. Bularyň hem üstünden garaýan – Ýokary dini ýolbaşçy.
Gysga möhletleýin garanyňda, oppozisiýa muharrem aýyna planlaşdyrylan demonstrasiýalary amala aşyran ýagdaýynda oňa görkezilýän gysyşyň artdyrylmagy mümkin. Ýöne munuň Ahmedinejad bilen onuň goldawçysy Aýatolla Hameniýe peýdasy degermi? Ol belli däl.


text:
Ekleýjisini ýitiren harby gullukçylaryň maşgala agzalaryna ýeňillikli kredit bermek barada häkimiýetiň nobatdaky karary türkmen propagandasy tarapyndan aldygyna mahabatlandyrylýar.
Harby gullukçylaryň sosial goragy baradaky kanunyň hereket edýändigi aýdylýar. Emma şol ýeňillikli kreditiň häsiýeti we kimlere niýetlenýändigi nazara alynsa, häkimiýetleriň bu gowy başlangyjynyň harbylaryň juda çäkli toparyna ýa kategoriýasyna degişlidigi belli bolýar.
Parahatçylyk döwri ýaralanmadan ýa başga bir agyr şikest ýetmeden ekleýjisini ýitirmek prosent hasabynda juda ujypsyz. Şeýlelikde, tassyklanan ýeňillikli karz pul harby gullukçylaryň örän az sanly maşgalasyna degişli bolýar duruberýär.
Many-mazmuny boýunça prezidentiň karary kwartiralary, hususy ýaşaýyş jaýlaryny satyn almagy, daçalaryň gurluşygyny, öýleriň hem kwartiralaryň abatlaýyş işlerini, remontyny göz öňünde tutýar. Şeýle bolanda diňe bir ekleýjisini ýitiren harby gullukçylaryň maşgalalary däl, ýüzlerçe, müňlerçe beýleki harby gullukçylar-da şol mümkinçilikden peýdalynyp bilerdi.
Iň bärkisi harby gullukçylaryň sosial goragy baradaky kanundan diri gezip ýören harbylar köp zada garaşypdy. Häzirlikçe welin çykýan netije şeýle: öz maşgalasynyň ýeňillikli kredit almagy üçin harby gullukçy gulluk döwri ölmeli, wepat bolmaly.
Türkmen armiýasy ýurtdaky tutuş jemgyýetiň aýnadaky aýdyň şekili. Goşunyň problemalary beýleki graždan jemgyýetiň meselelelerinden onçakly tapawutlanmaýar.
Ulurak zatlar gerek
Ýokary aýlyk we beýleki ýeňillikler bilen goşun läliksiredilmeýär. Çäkli ýagdaýda ekleýjisini ýitirmek bilen döreýän umumy zerurlygyň fonunda berilmeli kredit harby gullukçylaryň sosial goragy baradaky kanunuň düşündirişinde juda az, ujypsyz bolup görünýär.
Häkimiýetler harbylar üçin ulurak zatlaram edip bilerdi. Hut häzir paýtagtda düýpli gurluşyklar sahylyk bilen maliýeleşdirilýär. Ministrlikleriň we beýleki döwlet edaralarynyň binalaryna ägirt uly möçberde pul goýberilýär.
Ýadygärlikleri, suw çüwdürimleri, köşkleri we döwlet häkimiýetiniň beýleki simwollaryny gurmaga-da uly çykdajylar planlaşdyrylýar. Ägirt uly düýpli şäher gurluşyklarynyň proýektleri bilen deňeşdirilende, sosial hajatlar üçin goýberilýän maliýe serişdeleri örän az.
Harby gullukçylaryň sosial goragy baradaky kanunyň durmuşda ýerine ýetirlişi baryp sowet zamanynda onýyllyklaryň dowamynda alnyp barlan praktikany ýene we ýene bir gezek tassyklaýar.
Ýeňiş güni diýen ýaly uly harby baýramçylyklarda esgerler we ofiserler hem olaryň maşgalalary üçin partiýanyň we hökümetiň alada etjekdigi barada nobatdaky wadalar berilýärdi. Baýramçylyk tamamlandygy onuň daşlaşyş tizligi bilen berlen wadalar hem ýatdan çykarylýardy.
Şol praktikany Türkmenistanda S.Nyýazow kabul edip alyp, ony ornaşdyrypdy. Ol ölenden soň hem şol praktika saklanyp galýar.
Aleksandr Narodetski postsowet döwletleri boýunça britaniýaly bilermen. Şu kommentariýada öňe sürlen pikirler hem-de garaýyşlar awtoryň özüne degişli.


text:
Azerbaýjanyň paýtagty Bakuda hapa zyňylýan gapyrjaklaryň ençemesinde uly möçberde ýarag, ok-däriler we partlaýjy serişdeler tapyldy.
Bakunyň şäher polisiýasynyň aýtmagyna görä, kanun goraýjylar ýaraglary anna güni bir adam hapa zyňylýan gapyrjakda partlaýjy serişdeleriň bardygyny habar berensoň tapypdyrlar.
Munuň yzýany polisiýa golaýdaky hapa taşlanýan gapyrjaklaryň ýene birnäçesini barlap, ol ýerde 130 sany harby granatany, altynil granatomýoty, 24 sany AK-27 awtomatyny, iki sany mergen tüpeňini, bir pulemýoty, aw tüpeňini we uly möçberde ok därileri, şol sanda tanklara garşy minany tapypdyrlar.
Bu tapyndylaryň anyklanan ýeri polisiýa tarapynda gabaldy, häzir derňewler geçirilýär.


text:
Orsýet 15-nji maýda Latwiýanyň rus prezidenti Wladimir Putini haja çüýlenen şekilde görkezýän we geçegçileri oňa çüý kakmaga hyjuwlandyrýan heýkeline protest bildirdi.
Orsýetiň Latwiýadaky ilçihanasy Latwiýanyň Daşary işler ministrligine nota iberip, Rigada ozalky sowet kgb-siniň ýerleşen ýerinde, açyk meýdanda goýlan heýkele «adatdan daşary gahar we ýigrenç» bildirdi.
Ilçihananyň feýsbukdaky sahypasynda häzir ÝB Geňeşiniň prezidenti bolup duran ýurduň paýtagtynda munuň ýaly prowakatiw «sungatyň» kabul ederlik däldigi aýdylýar.
Latwiýanyň Daşary işler ministrliginiň resmisi Baltkom radiosyna ol sungat eseriniň anyk Putini ýa başga bir hakyky adamy şekillendirmeýändigini, oňa diňe sungat tankytçylarynyň we professionallaryň baha bermelidigini aýtdy.


text:
Goşgularynda, "Men Ramallany gördüm" atly liriki kyssasynda şahyr we ýurt, aýralyk temasyny aýratyn inçelik bilen işlän palestin şahyry Murid Barguti agzalanda, onuň "balykdan hatda balykçynyň torundaka-da deňziň ysy gelýär" diýen sözleri ýada düşýär.
Murid Barguti 1967-nji ýylda, alty günlük Arap-Ysraýyl urşy başlanda Kairde student eken we şondan soň ol dogduk mekany Palestina goýbärilmeýär. 1977-nji ýylyň güýzünde, Anwar Sadatyň Ysraýyla dawaly saparyndan öň bolsa, ol Müsürden hem deportasiýa edilýär we 17 ýyllap Kairdäki maşgalasynyň ýanyna goýberilmeýär, çagalary bilen başga ýurtlarda duşuşýar.
Barguti ilkinji goşgulary ýygyndysyny 1972-nji ýylda, Beýrutda çap etdirýär. Şondan bäri onuň 12 sany goşgular ýygyndysy çap edilipdir.
Bargutiniň Oslo şertnamasyndan soň, 1996-njy ýylda, 30 ýyl aýralykdan soň ýurduny görüp ýazan we 1997-nji ýylda çap etdiren "Men Ramallany gördüm" romany edebiýat üçin berilýän Naguib Mahfouz medalyna mynasyp bolýar.
2000-nji ýylda bolsa ol poeziýa üçin Palestina sylagy bilen sylaglanýar. Onuň goşgulary arap we iňlis dillerinde (Al Ahram Weekly, Banipal, The Times Literary Supplement we Modern Poetry in Translation neşirlerinde) çap edilýär.
Barguti arap we iňlis dillerinde poeziýa barada çap edilen esseleri bilen hem meşhurlyk gazanýar. Ol The Guardian gazetinde Maýa Jaggi bilen eden söhbetdeşliginde şeýle diýýär: "Men baglardan sapak alýaryn. Olar bişmezden öň, gör, näçe miwäni ýere taşlaýar. Men goşgy ýazamda, olara sagdyn gazap bilen daraýaryn, has gowularyny saýlap almak üçin köp setiri öçürýärin."
Tanymal palestin şahyry Murid Bargutiniň goşgularynyň heniz türkmen şygyr muşdaklaryna ýetirilmändigini nazara alyp, biz onuň bir goşgusynyň iňlisçeden terjimesini okyjylarymyza hödürlemegi makul bildik.
Meniň problemam ýok
Men özüme syn edýärin:
meniň problemam ýok.
Daş görnüşim allanäme,
hatda käbir gyzlara
geňsi görner çal saçlarym;
gözäýnegim bir eýjejik ýasalan,
a bedenmiň gyzgyny otuz ýedi ylaýyk,
köýnegim ütüklengi,
aýakgabym gysanok.
Meniň problemam ýok.
Ellerim gandally däl,
dilim entek susdurlanok,
hemem häzirlikçe türmä,
dar kapasa gabalamok,
işimdenem kowulamok,
zyndandaky garyndaşlaň käbirin
görjek diýsem käte diýenoklar ýok,
ygtyýar berýärler käbir ýurtlarda
zyýarata barjak diýsem,
ölenlermiň mazaryna.
Meniň problemam ýok.
Dostumyň başyndan şah çyksa ýaryp,
aňk bolup, agzymy açamok haýran.
Men onuň görnetin guýrugyn eşik
aşagynda bukuşyna guwanýan,
hem halaýan ümsüm penjelerini.
Emma onuň birden bogmagam ahmal,
öldürmegem ahmal meni,
emma men bagyşlaryn,
sebäbi ol dostum meniň jana-jan;
agyrdyp, ynjydyp biler her haçan.
Meniň problemam ýok.
Indi TW diktorynyň ýylgyrşy
edil öňki ýaly hassa edenok,
öwrenişdim haki geýen kişileň
saklaýşyna gije-gündiz
maňa meňzeşleri köçe-haýatda.
Şu sebäpden şahsy dokumentlerim
ýanyma almagy saklaýan ýatda,
suwa düşenimde howuzda hatda.
Meniň problemam ýok.
Emma düýn hyýallarym mündi gijeki otla,
tapmadym men olara sagbol diýmegiň ugrun.
Soň ol otlyň agdarlanyn eşitdim,
ot bitmeýän derede
(diňe sürüjisi galypdyr gurgun).
Alkyş aýtdym ýaradana tükenmez,
hemem şükür etdim, çünki
garabasmalarym kiçi,
ýöne umyt edýän olar uly arzuw bolar bir gün.
Meniň problemam ýok.
Men özüme bakýan dikan,
doglanymdan şu güne çen.
Emma göwnüm çökse ýatlaýan hökman
ölümden soň ömür barny;
ömür baryn ölümden soň,
meniň problemam ýok.
Emma men soraýan, Taňrym,
ölümden öň ömür barmy?


text:
Birleşen Milletler Guramasy Owganystanda öldürilen we ýaralanan parahat ýaşaýjylaryň sanynyň geçen ýylkydan takmynan 30% artandygyny habar berýär.
Bu barada Birleşen Milletler Guramasynyň Owganystandaky ýörite wekili Steffan De Mistura 10-njy awgustda Kabulda eden çykyşynda aýtdy.
Bu hasabata görä, şu ýylyň ilkinji 6 aýynda Owganystanda 1,271 adam öldürilip, 1997 sany parahat ýaşaýjy ýaralanypdyr.
NATO-nyň ýaranlyk güýçleriniň we hökümet goşunlarynyň harby hereketleri netijesinde şu ýyl 386 adamyň heläk bolandygy habar berilýär. Bu bolsa Owganystanda öldürilen parahat ýaşaýjylaryň umumy sanynyň 12%-ne deň.
Geçen ýyl bu san takmynan 2 esse ýokary bolup, 30%-e ýetipdi.


text:
Şanhaý hyzmatdaşlyk guramasyna girýän döwletleriň premýer-ministrleri şu gün Orsýetiň Sank-Peterburg şäherinde duşuşýarlar.
Bu duşuşykda Orsýetiň premýer-ministri Wladimir Putin bilen onuň hytaýly kärdeşi Wen Jiabonyň, pakistanly kärdeşi Ýusuf Raza Gilaniniň arasynda ikitaraplaýyn duşuşyklaryň hem bolmagyna garaşylýar.
10 ýyl mundan öň Hytaýyň Şanhaý şäherinde döredilen hyzmatdaşlyk guramasy Hytaý, Gazagystan, Gyrgyzystan, Orsýet, Täjigistan we Özbegistan ýaly ýurtlary howpsuzlyk we ykdysady hyzmatdaşlyk üçin özünde jemleýär.
Mongoliýa, Hindistan, Eýran we Pakistan ýaly ýurtlaryň bolsa bu guramada resmi synçy durumy bar we olar oňa goşulmaga çalyşýar.
Owganystanyň, Türkmenistanyň, Belarusyň we Şri Lankanyň hem Şanhaý toparyna formal ilteşigi bar.


text:
Gündogar Ukrainadan gowuşýan habarlarda öten agşam hökümet güýçleri bilen orsýetçi separatistleriň arasyndaky araçäkde ýüz beren çaknyşykda ýedi adamyň ölendigi aýdylýar.
Aýdylyşyna görä, Ukrainanyň günorta-gündogar şäheri Mariupolde artilleriýadan hem peýdalanylypdyr.
Regionyň ýaşýajylary üç aýdan bäri bular ýaly agyr söweşiň bolmandygyny aýdaýarlar.
Žurnalistleriň bildirmegine görä, 17-nji awgustdaky atyşyk Mariupol şäheriniň gündogar çetindäki hökümet güýçleri bilen bu şäheriň gündogarynda orsýetçi separatistleriň kontrollygyndaky territoriýada ýerleşdirilen artilleriýa guýçleriniň arasynda bolupdyr.
Habarlarda Mariupolyň bäş kilometr gündogarynda ýerlşeýän oba Sartanada ençeme öýüň weýran bolup, bir nebit ammaryna hem zyýan ýetendigi aýdylýar.
Mariupoldaky regional polisiýa Sartanada separatistler tarapyndan atylan top zerarly parahat ilatdan iki adamyň - bir erkek hem bir aýalyň - ölendigini aýtdy.
Separatistler hem hökümet güýçleriniň Donetskiniň demirgazyk-gündogaryndaky Gorlowkany topa tutmagy netijesinde azyndan üç adam öldi diýýärler.
Separatistleriň kontrollygyndaky Donetskiniň resmileri şäheriň administrasiýa merkezinde ýarylan top oky zerarly azyndan iki adamynyň ölendigini bildirdiler.
Orsýetiň daşary işler ministri Sergeý Lawrowyň 17-nji awgustda Moskwada aýtmagyna görä, gündogar Ukrainadaky soňky wakalardan çen tutulsa, Kiýewiň täzeden giň gerimli söweşe taýýarlanýan bolmagy mümkin.
Germaniýanyň daşary işler ministri Frank-Walter Steinmeier 16-njy awgustda gündogar Ukrainadaky ýagdaý dartgynly diýip, täze döremegi mümkin harby çaknyşyklaryň öňüni almak üçin gyssagly gepleşikleriň gerekdigini aýtdy.
Ol muny Germaniýanyň "Bild am Sonntag" gazetine beren interwýusynda belledi.
Öz aýtmagyna görä, Steinmeier dartgynlylygy gowşatmak üçin Kiýewiň we separatistleriň wekilleri Ýewropada Howpsuzlyk we Hyzmatdaşlyk Guramasynyň wekilleri bilen duşuşmaly diýip teklip edipdir.
Atyşyklary bes etmek üçin fewral aýynda Minskde gol çekilen ylalaşyk zorlukly hereketleriň 2015-nji ýylyň başlaryndan bäri belli bir derejede gowşamagyna getirdi.
Ýöne soňky hepdelerde bolýan çaknyşyklar köpelýär. Her gezeginde hem taraplar ylalaşygy bozdy diýip birek-biregi aýplaýarlar.
Söweşleriň aglabasy Mariupoly separatistleriň gözegçilindäki Donetsk şäherine birikdirýän ýolda bolýar.
Ukrain hökümeti Moskwany orsýetçi separatistleri goldamak üçin gündogar Ukrainada öz harby güýçlerinden peýdalanýanlykda aýyplaýar.
Bu aýdylýany görkezýän köp subutnamanyň bardygyna garamazdan, Orsýet bu konfliktde özüniň hiç hili harby rolunyň ýokdugyny tekrarlaýar.
2014-nji ýylda söweş turaly bäri gündogar Ukrainada 6400-den gowrak adam öldi.


text:
“Türkmennebitönümleri” baş müdirliginiň “Ahaly” AFK-nyň Kubogy ugrundaky ýaryşyň toparça böleginde ilkinji ýeňşini gazandy. Bu topar şu gün “Aşgabat” stadionynda Yragyň dört gezek çempiony, şu ýaryşyň geçen ýylky finalçysy “Erbilinden” üstün çykdy — 2:1.
Ozal habar berşimiz ýaly, 29-njy minutda ýarym goragçy Gurban Annaýew hasaby açdy. Bir minut geçip-geçmän Luaýa Salah jogap pökgüsini geçirdi.
Ikinji ýarym deňeçer ýagdaýda geçdi. Garşydaşlar esasy ünsi goraga berdiler. Öwrülişik pursady duşuşygyň 90-njy minutynda bolup geçdi. Myrat Hemraýewiň gapdaldan myhmanlaryň jerime meýdançasyna oklan pökgüsi ilkinji bolup Gurban Annaýew ýetişdi we duşuşykda ikinji gezek tapawutlandy. Netijede “C” toparçasynda çykyş edýän “Ahal” ilkinji 3 utugyny gazandy. Üç oýundan soň, “Erbiliňem” şonça utugy bar.
Şu gün toparçada beýleki duşuşyk geçiriler. 3 utuk toplan Täjigistanyň “Istikloly” 6 utuk bilen öňde barýan Kuweýtiň “Al-Kadsiýasyny” kabul eder.


text:
ABŞ-nyň prezidenti Barak Obama Orsýetiň prezidenti Dmitriý Medwedew bilen özara şahsy gepleşikde aýdan sözleriniň arkasynda durýandygyny tassyklap çykyş etdi. Mundan ozal amerikanyň respublikançylary Obamany, eger-de täze möhlete prezident saýlansa, onda ol Orsýetiň tarapyna ýykgyn eder diýip aýypladylar.
Günorta Koreýanyň paýtagty Seulda geçen sammitiň dowamynda, duşenbe güni, Obamanyň Medwedew bilen şahsy gepleşigi açyk mikorofona düşdi. Gepleşigiň dowamynda Amerikanyň prezidenti ozüniň orsýetli kärdeşine, ABŞ-daky saýlawlardan soň, ýaraglary çäklendirmek meselesi, şeýle-de howa hüjüminden goranyş sistemalary boýunça “has çeýe” boljakdygyny aýtdy.
Noýabr aýynda geçiriljek prezidentlik saýlawlarynda Obamanyň garşydaşy bolar öýdülip garaşylýan Mitt Romneý Obamany Orsýetiň talaplaryny berjaý etmäge uly taýýarlygy bar diýip aýyplady.
Obama sişenbe güni çykyş edip, özüniň sözlerinde hiç bir ters pikriň ýokdugyny aýtdy. Duşenbe güni ol Medwedewden noýabrdaky saýlawlara çenli “maý” bermegi soraýar: “Bu meniň soňky saýlawym. Saýlawlardan soň men has çeýe bolaryn”.
Medwedew bu baradaky habary Wladimir Putine ýetirjekdigini aýdýar: “Men düşünýän. Men bu maglumaty Wladimire ýetirerin”.
Mitt Romneý
“Respublikan” partiýasyndan kandidat Romneý San-Diýegoda eden çykyşynda Orsýeti “dünýä arenasynda dostana bolmadyk şahs” diýip atlandyrdy. Şeýle-de ol Obamanyň sözlerini “howsalaly we alada dörediji” diýip häsiýetlendirdi: “Halkara arenasynda Orsýet dostana şahs däl. Çeýe bolmagy niýet edinýän prezidentiň Orsýet bilen gatnaşyklary barada Amerikanyň halkyna jogap berip bilmezligi juda howsalaly we alada dörediji bir zat”.
ABŞ-nyň we NATO-nyň Ýewropada raketa hüjüminden goranyş sistemasyny ýerleşdirmek planlary Moskwa bilen Waşingtonyň arasyndaky ynjyk mesele bolup gelýär. ABŞ we onuň ýaranlary bu sistemanyň Eýran ýaly döwletlerden edilip bilinjek raketa hüjümlerine garşy guruljakdygyny öňe sürýärler. Ýöne Orsýet munuň netijesinde özüniň hüjüm etmek mümkinçiliginiň peselip biljekdiginden howatyr edýär.
Sişenbe güni eden çykyşynda Obama amerikan saýlawçylaryndan “hiç bir zady gizlemeýändigini” belledi. Şeýle-de ol çylşyrymly ýarag meseleleri boýunça ikitaraplaýyn gepleşikleri alyp barmak boýunça Pentagonyň we Kongresiň razylygynyň zerurdygyny nygtady.
Obamanyň saýlaw kampaniýasynyň metbugat wekili Ben LaBolt çykyş edip, Romneýiň “prezidentiň sözlerini ýoýmak bilen, özüniň ynamdan düşýändigini” aýtdy.


text:
Täjigistan türk resmilerinden gaçgaklykdaky oppozision syýasatçy we işewür Umarali Kuwatowyň ekstradisiýa edilmegini resmi taýdan sorady.
Bu barada Täjigistanyň Içeri işler ministri Ramazon Rahimzoda (Ramazon Rahimzoda) 16-njy ýanwarda mälim etdi.
Kuwatow täjik resmileri tarapyndan bidüzgünçilik aýyplamalary bilen gözlenýär, emma ol bu aýyplamalaryň syýasy maksatlydygyny belleýär. Kuwatowyň “Group 24” atly syýasy guramasy täjik hökümeti tarapyndan ekstremist topar diýlip, geçen ýylyň oktýabr aýynda gadagan edilipdi.
“Group 24” atly topar sosial mediany Duşenbede hökümete garşy protestleri geçirmäge çagyryş etmek üçin ulanandan soň, täjik resmileri ýurtdaky ýüzlerçe websahypalary petikläpdi.
Kuwatow we onuň üç ýarany wiza düzgünlerini bozmakda aýyplanyp, geçen ýylyň dekabr aýynda Türkiýede tussag edilipdi.


text:
Germaniýada geçen ýyl ýurda gelen migrantlar hasaba alynýan mahaly, Berlin gaçybatalga soraýanlaryň aglaba böleginiň ünsüni özüne çekmegi dowam etdirýär. Emma muňa garamazdan, Germaniýa täze baran migrantlaryň sany öňküsinden ep-esli az.
Germaniýanyň Içeri işler ministrliginiň 9-njy maýda beren maglumatyna görä, şu ýylyň aprel aýynda gaçybatalga soraýan 60,943 adam hasaba alnypdyr. Bu san geçen ýylyň degişli döwri bilen deňeşdirilende 125%-e golaý ýokarydyr, emma şu ýylyň mart aýyndakydan bolsa diňe 1,6% köpdür.
Geçen ýyl Germaniýa 1,1 million çemesi migrant geldi. Olaryň resmi taýdan gaçybatalga soramagy üçin birnäçe aý wagt gerek bolýar.
Germaniýa täze gelen migrantlaryň aglabasy siriýalylardan, owganystanlylardan we yraklylardan ybaratdyr.


text:
Çarşenbe güni Oslodan Stambula uçup barýan uçarda bomba partlatmak haýbatyny atan ýolagçyda psihiki näsazlygyň bardygy anyklandy diýip, Türkiýäniň mediasy habar berýär.
Ady Ýasar Kuma diýlip tutulan bu adam çarşenbe güni agşam “Türk howa ýollaryna” degişli uçarda bomba partlatmak haýbatyny atyp, uçaryň Oslo tarap yza dolanmagyny talap edipdir.
Ýöne ol pilotlaryň kabinasyna tarap geçmekçi bolanda, onuň ýolagçylar tarapyndan saklanyp, zyýansyzlandyrylandygy habar berilýär.
Ýolagçynyň döreden başagaýlygyna garamazdan, uçar hiç hili howpsuz-hatarsyz Stambulyň aeroportyna gondy. Ol adam şol ýerde polisiýa tarapyndan tussag edildi.


text:
Ors paýtagtynda howpsuzlyk çäreleri güýçlendirilip, metro stansiýalarynyň girelgelerinde elleri ýaragly polisler patrullyk edýär. Hem premýer-ministr Wladimir Putin, hem prezident Dmitriý Medwedew bu hüjümleriň aňyrsynda kimler hem ýatan bolsa, anygyna ýetip, olary öldürjekdiklerini aýtdylar.
Düýn Moskwanyň Lubýanka stansiýasynda merhumlaryň hatyrasyna gül goýan Medwedew: “Bu adamlara biz adam diýip bilemzok. Olar wagşy haýwanlar. Olary bu işe iteren näme hem bolsa, edýan işleri her bir kanun, her bir ahlak boýunça jenaýat. Men olary tapyp, dargatjakdygymyza şek-şübhe edemok” diýdi.
Ilkinji partlama Lubýanka stansiýasynda bolup, 23 adamyň başyna ýetdi. Ors Federasiýasynyň Howpsuzlyk gullugynyň (FSB) baş edarasy-da şu stansiýanyň edil ýokarsynda ýerleşýär.
Ondan 40 minut soň "Park kultury" stansiýasynda partlan ikinji bombada 12 adam öldi, dört adam hem soňra keselhanada aradan çykdy.Kim etdi?
Ors häkimiýetleriniň aýtmagyna görä, bu hüjümleri amala aşyran iki sany janyndan geçen zenan. Hujumleriň jogapkärçiligini üstüne alan topar entek ýok. Ýöne FSB-niň başlygy Aleksandr Bortnikow hüjümçileriň Demirgazyk Kawkaz bilen ilteşiklidigini görkezýän alamatlaryň bardygyny aýtdy.
Orsýetiň Daşary işleri ministri Sergeý Lawrowyň aýtmagyna görä, hüjümleriň ýola goýulmagy üçin Owganystan-Päkistan serhedinde iş alyp barýan söweşijileriň kömek eden bolmagy mümkin.
Düýn Kwebekde senagat taýdan ösen ýurtlaryň ýygnanyşygy bolan G8-iň daşary işleri ministerleriniň duşuşygyna gatnaşan Lawrow: “Moskwada bolan partlamalaryň jenaýatkärleri halkara terroristik ulgamyň bir bölegi” diýdi.
“Bu zatlar terroristik hereketleri gurnaýanlar, planlaşdyrýanlar, ony maliýeleşdirýänler hiç bir ýerde özüni howpsuz duýmaz ýaly halkara derejesinde edilýän tagallalaryň sazlaşdyrylmagynyň, güýçlendirilmeginiň zerurdygyny görkezýär. Bu bir global terroristik ulgam. Biz bu halkara terrorizmine garşy diňe halkara arkalaşygy, aýratyn-da Birleşen Milletler Guramasy tarapyndan gelnen kararlar esasynda göreşip bileris” diýip, Lawrow aýtdy.
Halkara jemgyýetçiligi bu hüjümleri ýiti ýazgardy. Amerikan prezidenti Barak Obama jenaýatkärleri suda çekmekde öz ýurdunyň Orsýete kömek etjekdigini aýtdy.


text:
“Nokatkompýuter” hojalyk birleşigi 1-nji aprelde korporatiw, awtomatlaşdyrylan kitaphana ulgamyny gurmaga girişdi. Ony 2016-njy ýylyň iýunynda işe girizmek meýilleşdirilýär.
Türkmenistanyň merkezi kitaphanalarynyň 76-synyň elektron maglumatlar binýady birleşdiriler. Munuň özi okyjylara ýurduň haýsy künjeginde gezip ýörendigine garamazdan, bu kitaphanalaryň arhiwlerinden peýdalanmaga mümkinçilik berer. Häzirki wagtda diňe Türkmenistanyň Döwlet medeniýet merkeziniň Döwlet kitaphanasynyň elektron katalogynyň özünde 600 müňden gowrak neşir önümleri barada maglumat saklanýar. Olaryň 500 müňe golaýy kitaplar bilen baglanyşyklydyr.
Türkmenistanyň merkezleşdirilen, awtomatlaşdyrylan kitaphana ulgamy esasy iki bölümden: ýurduň merkezi kitaphanalaryny birikdirýän ýokary tizlikli kompýuter torundan we “Microsoft” korporasiýasynyň binýadynda onuň Türkmenistandaky wekilleri bilen bilelikde işlenip düzülen programma üpjünçiliginden ybaratdyr.
“Nokatkompýuter” hojalyk birleşigi tarapyndan toplanjak elektron katalog Türkmenistanyň tutuş kitaphana we elektron kitaphana gaznasyny özünde jemlär.


text:
Aşgabadyň Parahat etrapçalaryndaky köpgatly jaýlaryň ýerzeminlerinde we ýarym ýerzeminlerinde ýerleşýän kiçi dükanlaryň 20-den gowragy ýapyldy. Bu ýagdaý Aşgabadyň azyk satylýan kiçi dükanlaryna ýörite resmi talapnama gowşurylmagynyň yz ýanyna gabat geldi.
Mundan 10 gün çemesi ozal, ýagny 2-nji we 3-nji awgustda Türkmenistanyň Jemagat hojalygy ministrligi tarapyndan ýaşaýyş jaýlaryň ýerzeminlerinde we ýarym ýerzeminlerinde ýerleşýän kiçi dükanlaryň ählisine paýtagtyň degişli edarasyna öz söwda rugsatnamalaryny tabşyrmak barada resmi talapnama ugradylypdy.
Talapnamada arassaçylyk kadalary agzalýar we dükanlardan azyk harytlarynyň satuwdan doly aýrylmagy, şeýle-de dokumentleriň yzyna tabşyrylmagy talap edilýär.
Aradan iki hepdä golaý wagt geçensoň, Parahat-1,2,3,4 etrapçalaryndaky 20-den gowrak hususy dükanyň gapylaryna gulp urlup, olaryň ýokarsyna ýazylan dükan atlary hem goparlyp aýryldy. Bu dükanlaryň döwlet edaralary tarapyndan ýa-da dükan eýeleriniň “depegenden gaçarak” diýip, meýletin ýapyp-ýapmandygy barada anyk maglumat ýok.
“Ozal duýduryş berildi”
Aşgabadyň ýaşaýjysy Amanmyrat Bugaýewiň aýtmagyna görä, agzalýan etrapçalarda häzire çenli ýapylmadyk başga-da onlarça kiçi dükan bar. Olaryň belli bir bölegi indi azyk önümleri getirýän firmalardan harytlary satyn alman, öňden bar bolan azyk harytlaryny satmaga synanyşýarlar. Şeýle-de, olar uly bazarlardaky tanyş söwdagärlerine öz azyk harytlaryny alan bahasyna, hiç hili peýda görmezden satýarlar.
Türkmenistanyň Jemagat hojalygy ministrliginiň resmisiniň adyny agzamazlyk şerti bilen beren maglumatyna görä, häzirki wagt ýörite komissiýa döredilip, onuň düzümine şäher häkimliginiň, etrap häkimlikleriniň, söwda edaralarynyň, şäheriň Sanepidemstansiýa we Jemagat hojalygy ministrliginiň işgärleri girer.
Amanmyrat Bugaýewiň Jemagat hojalygy ministrliginiň resmisine salgylanyp berýän maglumatyna görä, ozal şäheriň Sanepidemstansiýa edarasynyň resmileri tarapyndan agzalýan kiçi dükanlara duýduryş hatlary berlipdir we şu hatlar hem dükanlary ýapmak üçin tutaryk hökmünde ulanylar.
“Şäheriň Sanepidemstansiýa resmileri tarapyndan resmi derejede duýduryş hatlary berlen eken. Ýagny azyk önümleri satylýan dükanlarda bolmaly çyglylyk derejesi, şol çiglilik derejesi bolmadyk ýagdaýynda azyk önümleriniň çalt zaýalanýandygy hakynda duýduryşlar berlen eken. Dükanlary ýapmakda-da şol öňki berlen duýduryşlaryň orun tutjakdygyny aýdýarlar. ‘Resminamalaryny getiren dükan eýeleri hem bar, ýöne biz entek olar bilen ylalaşyga gelip bilmedik’ diýip jogap berdiler” diýip, ýazyjy Amanmyrat Bugaýew gürrüň berdi.
“Resmiler duýduryşy esas delil hökmünde ulanjak bolýarlar”
Käbir dükan eýeleriniň aýtmagyna görä, şeýle barlaglar her ýyl geçirilip, bar bolan kemçilikleri aradan aýyrmak boýunça maslahat beriji mazmunda duýduryşlar berilýär. Olar indi resmileriň şol duýduryşlary esasy delil hökmünde ulanyp, dükanlary ýapmak isleýändigini aýdýarlar.
Türkmenistanyň Jemagat hojalygy ministrliginiň resmisiniň beren maglumatyna görä, Aşgabadyň ýerzeminlerinde we ýarym ýerzeminlerinde ýerleşýän kiçi dükanlarda diňe dellekhana, gözellik salony ýaly iş ýerleriniň döredilmegine rugsat berler.
Sözümiziň ahyrynda ýatlatsak, Aşgabatdaky köpgatly jaýlaryň ýerzeminlerinde we ýarym ýerzeminlerinde ýerleşýän kiçi dükanlara ugradylan talapnama we onuň sebäpleri, şeýle-de, kiçi dükanlaryň ýapylandygy barada ne resmi metbugatda, ne-de radio-telewideniýede maglumat berilýär.


text:
Siriýanyň döwlet mediasy hökümet güýçleriniň Aleppo şäherini Siriýanyň merkezi bölegi bilen birleşdirýän ýeke-täk ýoly öz eline alandygyny aýtdy.
Döwlet telewideniýesiniň 4-nji noýabrda habar bermegine görä, hökümet goşuny “Yslam döwleti” topary bilen söweşlerden soň “Aleppo-Hanasser-Ithriýa-Al-Salmiýeh ýoluna doly gözegçilik edýär”.
Bu ýoluň raýatlaryň gatnawy üçin 5-nji noýabrda açyljakdygy habar berildi.
Uruşdan öň Siriýanyň ululygy boýunça ikinji şäheri bolan Aleppo gözegçilik etmek işi hökümetiň we “YD” toparyna degişli bolmadyk gozgalaňçylaryň arasynda bölünýär.


text:
Özbegistanyň häkimiýetleri özbek gazy üçin Täjigistanyň 1.6 million dollar bergisini üzmedik halatynda, Özbegistanyň bu ýurda gaz akdyrmasyny bes etjekdigini mälim etdiler.
“Tojiktransgaz” kompaniýasynyň berýän maglumatlaryna görä, özbek tarapy gaz üçin bergini üzmegiň soňky möhletini kesgitlemändir.
Häzirki wagt Täjigistanyň resmileri ýurduň energiýa bergilerini üzmek üçin Dünýä Bankyndan 5 million dollar karz pul almak barada gepleşik geçirýärler.
Täjigistanyň gaz üçin tölegini wagtynda tölemeýändigi sebäpli Özbegistan gazyň akdyrmasyny yzygiderli azaldyp ýa-da togtadyp gelýär. Şeýle-de, Özbegistanyň Täjigistan bilen öz arasyndaky käbir beýleki dawalary sebäpli hem gaz akdyrmasyny wagtal-wagtal togtadýandygy aýdylýar.


text:
Prezidentiň gol çeken kararynda M.Kömekowyň işde goýberen düýpli kemçilikleri we özüne ynanylan wezipäni oňarmanlygy üçin wezipeden boşadylandygy barada aýdylýar.Düýp sebäbi nämededi?
Mekan Kömekow duşuşyk wagtynda, 19-njy awgust
«Işde goýberen düýpli kemçilikleri we özüne ynanylan wezipäni oňarmanlygy üçin» diýen kesgitleme indi islendik ýolbaşçy wezipeden aýrylanda ýarlyk edilip kararyň gapdalyna hökman ýelmenýär. Ýöne «Türkmen owazy» teleýaýlymynyň başlygy M.Kömekowyň wezipeden aýrylmagynyň düýp sebäbini yzarlanyňda welin, oňa hemme ýolbaşçylara ýelmenýän «Işde goýberen düýpli kemçilikleri we özüne ynanylan wezipäni oňarmanlygy üçin» diýen ýarlyk bilen işinden boşadylanyna gynanasyň gelýär.
Şu ýylyň 18-20-nji awgustynda Türkmenbaşy şäherinde estrada aýdym-saz we tans toparlarynyň «Awaza—2010» atly halkara festiwaly geçirilipdi. Bu festiwala bagyşlanyp «Türkmen owazy» teleýaýlymynda klip taýýarlanylyp, efire goýberildi. Festiwal barada aýdymy ýerine ýetirýän aýdymçy gyz gunduz ýaly ak eşikdedi. Bu ak eşik bolsa, aýtmaklaryna görä, “türkmeniň medeniýetine laýyk gelmändir”.Pitiwa-da kylmadylar
Çanak antennalarynyň üsti bilen daşary ýurt telekanallarynda her dürli aýşy-eşretli kinolary görüp ýören ilat köpçüligi bujagaz bolgusyzja zada dogrusy, pitiwa-da kylmady. Ýöne näme üçindir, bu ýagdaýy ýurduň prezidenti türkmen halky üçin juda ahlaksyz hereket diýip hasaplady. Şu sebäpden hem ol «Türkmen owazy» teleýaýlymynyň başlygy M.Kömekowy eýeleýän wezipesinden boşatmak barada karara gol çekdi.
Teleýaýlymyň başlygyna berlen temmi netije berermi? Şeýle soraga, megerem islendik kişi «ýok» diýip jogap berse gerek. Sebäbi häzir her bir maşgalada daşary ýurt teleýaýlymlaryny görkezýän çanak antennalary bar. Çanak antennalarynyň üsti bilen her dürli telegepleşikler, kinolar görkezilip dur.
Mundan başga-da, paýtagtyň islendik CD-DVD dükanlarynda porno şekilli kinolar bikanun ýagdaýda satylýar. Elbetde, CD-DVD dükanlarynda porno şekilli kinolary açyk-aýdyň satyn alyp bolmaýandygyny hakykatyň hatyrasyna aýtmak gerek. Şeýle mazmundaky kinolary satýanlar hökümet tarapyndan yzarlanýar. Ýöne, hemme zada gözegçilik edip bolmaýşy ýaly, bu dükanlara hem doly gözegçilik etmek başartmaýar.Ahlaksyzlar köçeden ýygnalmasa...
Soňky on bäş ýylyň içinde Türkmenistanda jelepçiligiň ösendigini biz bu gün hiç kimden ýaşyryp bilmeris. Türkmen zenanlarynyň Türkiýäniň jelephanalarynda tutulyp, daşary ýurt köpçülikleýin habar beriş serişdelerinde olaryň atlarynyň tutulyp durulmagyna az duşulmaýar.
Galyberse-de, bu günki gün paýtagtyň köçeleriniň ugrunda ýeňil eklenç üçin ýola çykýan zenanlaryň mukdaryny göreniňde, ahlaksyzlyga garşy göreşiň hut şu ýerden başlanmalydygyna ynanasyň gelýär.
Aşgabadyň «ýüz fontan» diýilýän ýerinde günüň islendik wagtynda ýeňil eklenç üçin ýola çykýan zenanlaryň hyzmatyndan peýdalanyp bolýar. Şeýle ýerler diňe bir paýtagtda däl, eýsem, ýurduň beýleki welaýatlarynda hem bar.
Jelepçilige garşy belli bir çäreleriň geçirilmeýändigi sebäpli, ýurtda bu “kär” gülläp ösýär. 14-15 ýaşly gyzlaryň bu kärä baş goşmaklary bolsa, Türkmenistanda jelepçiligiň has-da ýaşalyp ugraýandygyny görkezýär.
Ýurtda jelepçiligi nädip azaltmaly? Şu soragy çözüp bolsa, onda ahlaksyzlyk meselesi hem tiz çözülmek bilen bolsa gerek... Döwlet Hojamedow aşgabatly intelligensiýa wekiliniň edebi lakamy. Şu kommentariýada öňe sürülen pikirler hem-de garaýyşlar awtoryň özüne degişli.


text:
Geljek hepdäniň duşenbe güni Waşingtonda ABŞ-nyň, Ýaponiýanyň we Günorta Koreýanyň daşary syýasat edaralarynyň baştutanlarynyň duşuşygy bolup, onda Koreý ýarymadasynda ýagdaýyň ýitileşmegi maslahat ediler.
Demirgazyk Koreýanyň esasy syýasy we ykdysady partnýory Hytaý ýakynda Demirgazyk Koreýanyň ýadro programmasy boýunça altytaraplaýyn konsultasiýalara gyssagly başlamaga çagyrdy.
Phenýan ozaly bilen ABŞ, Orsýet, Hytaý, Ýaponiýa we Günorta Koreýa bilen gepleşikleriň çäginde gelnen ylalaşygy ýerine ýetirmäge taýýardygyny görkezsin diýmek bilen Ak Tam Hytaýyň şol çagyryşyny kabul etmedi.
Ýakynda Günorta Koreýanyň bir adasyny Demirgazyk Koreýanyň top okuna tutmagy regionda dartgynlylyk döretdi. Şol wakada jemi dört adam heläk boldy.


text:
Orsýetiň NATO-daky ilçisi bileleşigiň Orsýetiň serhetleriniň golaýynda goşun toplamagyna Moskwanyň jogap berjekdigini duýdurdy.
“NATO-nyň biziň serhetlerimizde alyp barýan şol taýýarlyklarynyň harby-tehniki taýdan jogapsyz galmajagyna her kimiň düşünýändigine men ygtybarly” diýip Aleksandr Gruşko “Rossiýa 24” telewideniýesine 8-nji fewralda aýytdy.
Gruşko “Orsýetiň öz howpsuzlyk bähbitlerinde barlyşyk etmejegini” nygtady, emma Kremliň amala aşyryp biljek ädimlerini agzamady.
Orsýetiň we Günbataryň arasyndaky gatnaşyklar Ukrainadaky krizis bilen baglylykda ýaramazlaşan wgatynda ABŞ we onuň NATO boýunça ýaranlary merkezi we gündogar Ýewropada goşmaça ýarag ýerleşdirýärler we türgenleşik geçirýärler.
Pentagon ýakynda Orsýeti saklamak üçin öz goşunyna we Ýewropadaky türgenleşiklere çykdajylaryny dört esse artdyrmagy teklip etdi.
Moskwa öz golaýynda NATO-nyň hereketlerini ýazgarýar we muňa öz howpsuzlygyna wehim hökmünde seredýändigini aýdýar.


text:
Eýranyň daşary işler ministri Mohammad Jawad Zarif ABŞ-nyň saýlanan prezidenti Donald Trampyň dünýäniň iň täsirli alty döwletiniň we Tähranyň arasynda baglaşylan ýadro ylalaşygyny berjaý etmäge borçlydygyny belledi.
Tramp özüniň prezidentlik kampaniýasynyň dowamynda agzalan ýadro ylalaşygyny “ýatyrmagy” wada beripdi we ony “ömründe gören iň ýaramaz ylalaşyk” diýip atlandyrypdy.
“ABŞ-nyň islendik prezidenti şu günki dünýäniň ýagdaýyna düşünmelidir” diýip, 9-njy noýabrda Eýranyň Tasnim täzelikler agentligi ýurduň daşary işler ministri Zarifi sitirledi.
Eýranyň Atom energiýasy boýunça döwlet agentligi ýagdaýyň islendik ýoldan özgermegine taýýardygyny aýtdy.


text:
Bakuwyň sudy Azatlyk Radiosynyň Azeri gullugynyň derňewçi žurnalisti Hadija Ismaýilowanyň iki aý möhlet bilen deslapky tussaghanada saklanylmalydygy barada höküm çykardy.
Ismaýilowa 5-nji dekabrda Bakuwyň Sabail etrapçasynyň suduna gelmelidigi barada görkezme berilipdi. Ol bir adamy öz janyna kast etmäge iteklemekde aýyplanýar.
Azatlyk Radiosynyň baş redaktory Nenad Pejiç Ismaýilowa garşy edilen hereketleri ýazgardy.
Pejiç: “Ismaýilowanyň tussag edilmegi Azarbaýjanda hökümet korrupsiýasyny we adam hukuk bozulmalaryny derňeýän žurnalistleri sem etmek ugrunda soňky iki ýylyň dowamynda edilýän synanyşyklaryň diňe biri boldy. Hadija ýöňkelýän aýyplamalar akyla sygmaýar. Hadija özüniň žurnalistik işi üçin jezalandyrylýar” diýdi.
ÝHHG-niň Media azatlygy boýunça wekili Dunýa Miýatowiç hem Ismaýilowanyň tussag edilmegini tankytlady.
Miýatowiç: “Ismaýilowanyň tussag edilmesi guramalaşdyrylan gorkuzmak synanyşygydyr. Bu onuň azat we tankytlaýjy sesini sem etmek ugrunda alnyp barylýan kampaniýanyň bir bölegi boldy” diýdi.
Ol sözüni dowam etdirip: “Men azeri resmilerine media azatlygyna basyş etmek boýunça alyp barýan kampaniýalaryny bes etmäge çagyrýaryn” diýdi.
Şol bir wagtda Ismaýilowa başga bir iş boýunça hem aýyplama bildirildi. Bu iş Ismaýilowanyň öz sosial ulgamlarynda azeri howpsuzlyk gulluklarynyň bir oppozisiýa aktiwistiniň jynsy gatnaşyklaryny bikanun wideo alyp, soňy bilen ony beýleki oppozisiýa wekilleri barada maglumat almak üçin ulanandyklary barada ýerleşdiren resminamalary bilen bagly.
4-nji dekabrda Azerbaýjanyň prezident edarasynyň başlygy Ramiz Mehdiýew köpçüligiň öňünde Ismaýilowany dönüklikde aýyplady, şeýle-de Azatlyk Radiosynyň işgärlerini içalyçylykda günäkärledi.
Ismaýilowa özüne edilýän basyşy Azerbaýjan hökümetiniň graždan jemgyýetçiligine garşy alyp barýan kampaniýasynyň bir bölegi hökmünde häsiýetlendirdi.
Ismaýilowa prezident Ylham Alyýewiň maşgala agzalarynyň alyp barýan telekeçilik işleri barada çap edýän maglumatlary bilen tanalýar diýip, düýbi ABŞ-da ýerleşýän Freedom House guramasy öz beýanatynda belleýär.
Guramanyň regional programmalary boýunça wise-prezidenti Robert Herman şeýle diýdi: “Hadija Ismaýilowa prezident Ylham Alyýewiň we onuň maşgala agzalarynyň parahorlygy barada batyrgaý makalalary ýazyp, azeri hökümetiniň gahar-gazabyna duçar boldy” diýdi.
Oktýabr aýynda azeri resmileri Ismaýilowanyň Pragadaky halkara metbugat ýygnagyna gatnaşmagyna rugsat bermän, ony ýurtdan çykarmadylar.


text:
Türkmenistanyň auditorlaryna we auditorçylyk guramalaryna
Häzirki wagtda Hormatly Prezidentimiziň kanunçylyk namalaryny öňdebaryjy tejribeden ugur almak bilen döwrebaplaşdyrmak we olary umumy ykrar edilen halkara talaplaryna laýyk getirmek boýunça öňde goýan wezipelerini ýerine ýetirmek maksady bilen, ýurdumyzda kanunçylyk namalaryny kämilleşdirmek we täze kanunlary kabul etmek boýunça yzygiderli işleriň alnyp barylýar.
Türkmenistanyň Maliýe ministrligi tarapyndan bu ugurda degişli işler geçirildi we 2014-nji ýylyň 8-nji noýabrynda „Auditorçylyk işi hakynda“ Türkmenistanyň kanunynyň rejelenen gönüşi kabul edildi, Türkmenistanyň Prezidentiniň 2015-nji ýylyň 7-nji iýulynda çykaran 14320-nji karary bilen „Auditorçylyk işini ygtyýarlylandyrmak hakyndaky Düzgünnama“ tassyklandy, „Auditoryň hünär derejeli şahadatnamasyny almak üçin dalaşgärleriň hünär synagyny geçirmek boýunça topar hakynda Düzgünnama“ Türkmenistanyň Adalat ministrligi tarapyndan 900 san bilen bellige alyndy. Bu kadalaşdyryjy hukuk namalary auditorçylyk işini amala aşyrmak we ony ygtyýarlylandyrmak üçin esas bolup durýar.
Bu kadalaşdyryjy hukuk namalary işlenip taýýarlanylanda auditorçylyk işini ygtyýarlylandyrmak boýunça halkara tejribesi we milli ykdysadyýetimiziň aýratynlyklary nazara alnyp, ygtyýarnama bermegiň düzgünleri has kämilleşdirildi, ygtyýarlylandyrmaga bildirilýän hökmany talaplara gaýtadan seredildi. Ygtyýarnama almaga dalaş edýänlere bildirilýän talaplar we şertler has-da takyklanyldy.
Ýurdumyzda kanunçylyk namalarynyň kämilleşdirilmegi we täze kanunlaryň kabul edilmegi netijesinde auditorçylyk işini amala aşyrmak we ony ygtyýarlylandyrmak boýunça bildirilýän talaplaryň we şertleriň üýtgändigi sebäpli, auditoryň hünär derejeli şahadatnamasynyň hereket edýän möhletini uzaltmak hem-de olary gaýtadan resmileşdirmek üçin Türkmenistanyň kanunçylygynda, ykdysadyýetde, maliýe we beýleki ulgamlarda bolup geçen üýtgeşmeleri hem-de özgerişleri hasaba almak bilen auditorlaryň arzalary esasynda gaýtadan hünär synaglary tapgyrlaýyn geçirilýär. Gaýtadan hünär synagy 100 soragdan ybarat soragnama esasynda bir günde (üç sagat wagt bermek bilen) test tabşyrmak gönüşde geçirilýär, hünär synagyndan üstünlikli geçmek üçin dalaşgär tarapyndan berlen dogry jogaplaryň sany testde bar bolan soraglaryň 5-den 4 böleginden az bolmaly däldir.
Gaýtadan hünär synaglarynda buhgalterçilik hasaba alnyşy we maliýe hasabatlylygy, maliýe hasabatlylygynyň milli we halkara standartlary, hojalyk işiniň seljermesi, auditiň milli standartlary, auditorçylyk, salgyt, gymmatly kagyzlar bazary, paýdarlar jemgyýetleri, jenaýatçylykly ýol bilen alnan girdejileriň kanunlaşdyrylmagyna we terrorçylygyň maliýeleşdirilmegine garşy hereket etmek, bank we ätiýaçlandyryş hakynda Türkmenistanyň kanunçylygy, esasan hem täze kabul edilen kanunçylyklar hökmany dersler we ugurlar hasaplanylýar. Şoňa laýyklykda auditorlara bu ugurlar boýunça taýýarlanmak maslahat berilýär.